AN COIMISIÚN EORPACH An Bhruiséil,12.1.2023 COM(2022) 740 final/2 CORRIGENDUM



This document corrects document COM(2022) 740 final of 06.10.2022.



Concerns all language versions.



Correction of small errors on pages 7, 19 and 22; correction of footnotes 45, 71 and 81.



The text shall read as follows: TEACHTAIREACHT ÓN gCOIMISIÚN CHUIG PARLAIMINT NA hEORPA, CHUIG AN gCOMHAIRLE, CHUIG COISTE EACNAMAÍOCH AGUS SÓISIALTA NA hEORPA AGUS CHUIG COISTE NA RÉIGIÚN maidir leis an Tuarascáil ar Imirce agus Tearmann





















































1.RÉAMHRÁ Le bliain anuas, tá an tAontas Eorpach ag tabhairt aghaidh ar shraith eachtraí atá ag imirt tionchar mór ar an imirce, ar an tearmann, agus ar bhainistiú teorainneacha. An ionradh gan chúis a rinne an Rúis ar an Úcráin, ba shiocair é leis an easáitiú éigeantais is mó a rinneadh ar dhaoine san Eoraip ó bhí an Dara Cogadh Domhanda ann. Agus, leis an ngéarú atá tagtha ar an gcogadh le déanaí, tá coinne le méadú ar líon na saoránach Rúiseach a thiocfaidh go teorainneacha seachtracha an Aontais. Chuir an brú leanúnach ar na bealaí trasna na Meánmhara agus na mBalcán Thiar leis an dúshlán a bhaineann leis na sreabha imirce méadaitheacha. D’eascair dúshláin dhlíthiúla agus oibríochtúla nach bhfacthas roimhe sin ón ionstraimiú a rinne réimeas na Bealarúise ar imircigh chun críoch polaitiúil. Ag an am céanna, b’éigean do na Ballstáit dlús a chur le bainistiú teorainneacha agus le bainistiú na víosaí nó bhíothas ag cur deireadh leis na srianta ar thaisteal a cuireadh i bhfeidhm mar gheall ar COVID-19 agus bhí an turasóireacht agus an gnó ag atosú. Chruthaigh an tAontas go raibh sé in ann freagairt ghasta a thabhairt ar na tosca sin le dlúthpháirtíocht iarbhír agus le comhar éifeachtach. Léiriú suaithinseach ar na luachanna Eorpacha ab ea iad an Treoir um Chosaint Shealadach a ghníomhachtú den chéad uair riamh, mar aon leis an bhfáilte a chuir an iomad saoránaigh Eorpacha roimh dhaoine a bhí ar a dteitheadh ón Úcráin. Léiríodh le bearta díreacha praiticiúla ar an bhfód go gcabhraíonn an tAontas le daoine a dteastaíonn cosaint uathu agus le Ballstáit atá faoi bhrú araon. Eiseamláir na hacmhainneachta méadaithí atá ag an Aontas freagairt chomhchoiteann a thabhairt uaidh is ea í an fhreagairt sin ar thionchar an chogaidh. Chuir Líonra an Treoirphlean um Ullmhacht agus um Ghéarchéimeanna i ndáil leis an Imirce cur chuige nua ar fáil chun an chumarsáid agus an fheasacht fhrithpháirteach a neartú mar bhonn na freagartha comhleanúnaí ón Aontas. Bhí an tArdán Dlúthpháirtíochta ina mhol chun glacadh na ndaoine a bhí ar a dteitheadh ón Úcráin a chomhordú. Chuir Gníomhaireacht nua an Aontais Eorpaigh um Thearmann, Frontex, agus Europol dlús lena gcúnamh chun tacú leis na Ballstáit a bhí ag tabhairt aghaidh ar na dúshláin nua. Tá freagairt ghasta agus lúfaireacht an Aontais ag cuidiú linn chun dul i ngleic leis na dúshláin. Dá ainneoin sin, léiríodh le linn na bliana ó foilsíodh an tuarascáil dheireanach maidir leis an imirce go bhfuil gá le hathchóirithe struchtúracha ar chóras tearmainn agus imirce an Aontais ionas go mbeidh acmhainn ag an Aontas aghaidh a thabhairt ar ghéarchéimeanna agus ar threochtaí fadtéarmacha araon. Leis an obair a rinneadh le linn Uachtaránacht na Fraince, cruthaíodh dinimic dhearfach trína rabhthas in ann dul chun cinn suntasach a dhéanamh ar ghnéithe inmheánacha agus ar ghnéithe seachtracha an Chomhshocraithe maidir le hImirce agus Tearmann. Rinneadh Dearbhú Dlúthpháirtíochta nua a bhí ina bhonn do na Ballstáit chun an comhar a athsheoladh le tacaíocht ón gCoimisiún. Neartaíodh an chomhpháirtíocht atá againn le príomhthíortha tionscnaimh agus idirthurais i ndáil le gach gné den imirce agus den easáitiú éigeantais. Fuarthas torthaí ón bhfor-rochtain taidhleoireachta, bíodh sin i réimsí an chomhair fhorleathain i dtaca leis an imirce nó i gcásanna ríthábhachtacha amhail an t‑ionstraimiú a rinne réimeas na Bealarúise ar imircigh. Is léir ó na ganntanais lucht oibre, ganntanais a bhraitear san iomad earnálacha agus sna Ballstáit uile, gur gá lucht saothair dinimiciúil a mhealladh, chomh maith le bealaí sábháilte a chruthú ionas go laghdófar na dreasachtaí chun na himirce neamhrialta. Leis an tacar nua de thograí maidir le Scileanna agus Tallanna, léirítear an cur chuige cuimsitheach comhpháirtíochta atá sa Chomhshocrú ar an leibhéal idirnáisiúnta. Is díol sásaimh don Choimisiún an treochlár comhpháirteach a comhaontaíodh idir Parlaimint na hEorpa agus Uachtaránachtaí rothlacha na Comhairle, treochlár lena ndeimhnítear tiomantas gach iarracht a dhéanamh ionas go nglacfar na tograí reachtacha maidir le bainistiú an tearmainn agus na himirce a imlínítear sa Chomhshocrú roimh dheireadh théarma parlaiminteach 2019-2024. Sa tuarascáil seo, breathnaítear ar an dul chun cinn a rinneadh le bliain anuas i réimse na himirce agus an tearmainn agus ar na príomhfhorbairtí sa réimse céanna. Sainaithnítear na príomhdhúshláin atá romhainn agus meabhraítear na céimeanna is gá chun beartas imirce agus tearmainn níos láidre agus níos cothroime a bhaint amach. 2.FREAGAIRT AN AONTAIS AR IONRADH NA RÚISE AR AN ÚCRÁIN Ní fhacthas riamh leithéid na fáilte a chuir an Eoraip roimh na milliúin daoine a theith ó chogadh foghach na Rúise i gcoinne na hÚcráine. Ba ghasta freagairt an Choimisiúin ar an dúshlán ollmhór sin: bhain sé tairbhe as gach uirlis dá bhfuil ar fáil ar leibhéal an Aontais chun tacú leis na Ballstáit agus bhain sé leas as fialmhaireacht iontach ghnáthshaoránaigh na hEorpa. An obair sin chun cabhair a thabhairt laistigh den Aontas, tá sí á déanamh i ndlúthcheangal leis an obair atá ar bun chun aghaidh a thabhairt ar riachtanais dhaonnúla laistigh den Úcráin féin agus chun tús a chur leis an atógáil sa tír sin (féach Roinn 7 thíos). Bunchloch na fáilte a chuir an tAontas roimh na daoine a bhí ar a dteitheadh ón Úcráin ab ea é an Treoir um Chosaint Shealadach a ghníomhachtú den chéad uair riamh an 4 Márta 2022. Leis sin cuireadh stádas dlíthiúil soiléir ar fáil dóibh siúd a bhí ag teitheadh ón gcogadh, mar aon le cosaint nár tugadh a leithéid riamh, agus cearta chun cóiríochta, oideachais agus cúraim sláinte acu mar aon le rochtain ar an obair. Taifeadadh breis agus 4 mhilliún clárú le haghaidh cosaint shealadach nó cosaint leordhóthanach faoi dhlí náisiúnta na mBallstát. D’oibrigh an Coimisiún, Gníomhaireachtaí an Aontais agus na Ballstáit as lámh a chéile chun na cearta sin a chur chun feidhme. D’eisigh an Coimisiún Treoirlínte Oibríochtúla go pras maidir le seiceálacha ag teorainneacha an Aontais leis an Úcráin, treoirlínte lena ndearnadh soiléiriú ar an tsolúbthacht atá ar fáil i gCód Teorainneacha Schengen chun an staid a bhainistiú. Tugadh tuilleadh treoirlínte maidir leis an gcosaint shealadach cothrom le dáta go rialta ionas go n‑áiritheofaí go dtairbheodh na tairbhithe de chearta comhsheasmhacha ar fud na mBallstát. Ón 24 Feabhra 2022 i leith, tá Líonra an Treoirphlean – ar gné é de ghnéithe an Chomhshocraithe atá ag feidhmiú cheana féin – á áirithiú go bhfuil an fheasacht staide is gá ag gach gníomhaí le haghaidh freagairt éifeachtach chomhordaithe ón Aontas, agus dlúth‑chomhordú á dhéanamh aige le fóraim eile, go háirithe le Socruithe Comhtháite an Aontais maidir le Freagairt Pholaitiúil ar Ghéarchéimeanna agus leis an Ardán Dlúthpháirtíochta. An tArdán Dlúthpháirtíochta Bhunaigh an Coimisiún an tArdán Dlúthpháirtíochta chun gníomhachtú na Treorach um Chosaint Shealadach a thionlacan. Tá an tArdán ina mhol don fhreagairt chomhordaithe Eorpach anois. Tá an Coimisiún ina chathaoirleach air agus tugann sé le chéile na Ballstáit, na Tíortha Comhlachaithe Schengen, an tSeirbhís Eorpach Gníomhaíochta Seachtraí, Gníomhaireacht an Aontais Eorpaigh um Thearmann, Frontex agus Europol, an Eagraíocht Idirnáisiúnta um Imirce, agus Oifig Ard‑Choimisinéir na Náisiún Aontaithe le haghaidh Dídeanaithe (UNHCR). Tá baint ag an Úcráin agus an Mholdóiv leis freisin. Cainéal atá ann freisin le haghaidh plé a dhéanamh le comhpháirtithe idirnáisiúnta, go háirithe na Stáit Aontaithe, Ceanada, agus an Ríocht Aontaithe. Déanann an tArdán Dlúthpháirtíochta faireachán ar ghátair a bhíonn ag teacht chun cinn san Aontas agus déanann sé comhordú ar an bhfreagairt oibríochtúil. Tá mapáil déanta aige ar an acmhainneacht ghlactha sna Ballstáit, chuidigh sé lena áirithiú go mbeidh daoine easáitithe eolach ar na roghanna atá acu, agus thacaigh sé le sábháilteacht na ndaoine sin trí Phlean Coiteann Frithgháinneála an Aontais, plean a forbraíodh faoi cheannaireacht Chomhordaitheoir Frithgháinneála an Aontais. Is é an tArdán a thiomáin iarrachtaí chun an t‑oideachas, an fhostaíocht, agus cóiríocht inbhuanaithe a sholáthar, chun cabhrú le gluaiseacht daoine ar aghaidh ón Moldóiv, agus chun tacú leo siúd a roghnaigh filleadh ar an Úcráin. Táthar dírithe i gcónaí ar na daoine is leochailí, agus go háirithe leanaí, a chosaint. Cur chun feidhme an phlean 10 bpointe Tá freagairt an Aontais bunaithe ar phlean 10 bpointe a leag an Coimisiún amach i mí an Mhárta. Príomhchuid den phlean sin is ea an t‑ardán um chlárúcháin le haghaidh cosaint shealadach lenar féidir leis na Ballstáit faisnéis a mhalartú i bhfíor-am faoi na clárúcháin le haghaidh cosaint shealadach agus le haghaidh cosaint leordhóthanach faoin dlí náisiúnta, agus aon mhí‑úsáid a d’fhéadfadh a bheith ann a chosc. Tá 24 Bhallstát ag úsáid an Ardáin cheana agus tá sé beartaithe é a leathnú chun an Danmhairg agus na tíortha comhlachaithe Schengen a chuimsiú. Le mapa de mhoil iompair agus faisnéise, éascaítear an ghluaiseacht ar aghaidh d’fhonn an t‑iompar is gá a áirithiú le go sroichfidh daoine an toilleadh cóiríochta atá ar fáil i mBallstáit. Ba phríomhthosaíocht é feabhas a chur ar na córais ghlactha, an cuimsiú sóisialta i bpobail áitiúla a áirithiú, agus cóiríocht oiriúnach shábháilte a aimsiú. Chuir Gníomhaireacht an Aontais Eorpaigh um Thearmann moltaí praiticiúla i láthair maidir le socrúcháin éigeandála i gcóiríocht phríobháideach. Thacaigh an tionscnamh Safe Homes [tithe sábháilte] leis an iliomad eagraíochtaí a d’oibrigh chun go bhféadfaí Úcránaigh a óstáil i dtithe príobháideacha, mar shampla le treoraíocht a léirigh conas a áirithiú go mbeadh an chóiríocht phríobháideach oiriúnach agus sábháilte. Tá plean teagmhais agus freagartha Eorpach coiteann ann anois mar chuid den ullmhacht le haghaidh forbairtí amach anseo. Tá obair ar bun ar na pleananna teagmhais náisiúnta, agus béim ar leith á leagan ar ullmhúcháin don gheimhreadh.

Is leanaí iad thart ar leath de na daoine a thagann ón Úcráin, cuid acu a bhfuil daoine fásta leo agus cuid acu ag taisteal leo féin. An treoraíocht spriocdhírithe maidir le leanaí a chosaint ag gach céim dá n‑aistear chuig teach sábháilte, comhlánaíodh í trí aird faoi leith a thabhairt ar aistriú na leanaí neamhthionlactha ón Moldóiv agus ar chúram leormhaith a thabhairt do leanaí a bhí ina gcónaí in institiúidí san Úcráin roimhe sin. Tá Plean Coiteann Frithgháinneála an Aontais ceaptha chun an riosca a laghdú go ndéanfadh lucht na coiriúlachta eagraithe iarracht teacht i dtír ar dhaoine, go háirithe mná agus leanaí, atá faoi shiúl nó ag lorg post. Cumhdaíonn na gníomhaíochtaí ar leibhéal an Aontais, agus na moltaí do na Ballstáit, feachtais feasachta, gníomhaíocht choisctheach, neartú ar fhorfheidhmiú an dlí agus ar an gcomhar breithiúnach, sainaithint agus cosaint na n‑íospartach, agus an comhar le tíortha nach Ballstáit den Aontas iad, go háirithe an Úcráin agus an Mholdóiv. Níor deimhníodh ach líon beag cásanna gáinneála go dtí seo, ach is léir na rioscaí atá ann. Ba cheart leanúint de gach cás agus gach imscrúdú a thuairisciú do Europol. Molfaidh an Coimisiún reachtaíocht athbhreithnithe maidir leis an ngáinneáil ar dhaoine a chomhrac agus na híospartaigh a chosaint faoi dheireadh na bliana freisin. Tacaíonn misin ón Aontas ar an láthair, lena n‑áirítear Misean Comhairleach an Aontais san Úcráin (EUAM), le húdaráis na hÚcráine maidir le bainistiú teorainneacha. Leathnaigh an tAontas sainordú Mhisean Cúnaimh Teorainn an Aontais Eorpaigh (EUBAM) chun an Mholdóiv agus an Úcráin a chuimsiú, ionas go mbeadh a bhaill foirne in ann tacú le Póilíní Teorann na Moldóive freisin. Tá dlúthpháirtíocht an Aontais ag teastáil ón Moldóiv freisin, agus tá cuidiú tiomnaithe faighte aici. Tá thart ar 20 000 gealltanas tugtha ag Ballstáit daoine atá faoi dhídean sa Mholdóiv a ghlacadh, cé gur fearr le go leor Úcránach, go dtí seo, fanacht gar dá dtír féin. A bhuí leis an gcomhaontú stádais a tugadh i gcrích go tapa leis an Moldóiv, tá Frontex ag tacú le bainistiú teorainneacha anois. Tá Mol Tacaíochta AE nua le haghaidh Slándáil Inmheánach agus Bainistiú Teorainneacha ag cuidiú leis an Moldóiv freisin dul i ngleic le dúshláin slándála amhail an gháinneáil ar armaí tine, ar dhrugaí agus ar dhaoine. Tá an Coimisiún ag obair lena chomhpháirtithe idirnáisiúnta chun cinn scríbe shábháilte a thairiscint dóibh siúd atá ar a dteitheadh ón gcogadh. Cuidíodh le náisiúnaigh tríú tír filleadh abhaile go sábháilte, agus go dtí seo, glacadh le beagnach 250 000 duine sna Stáit Aontaithe, i gCeanada, agus sa Ríocht Aontaithe. D’oibrigh an Coimisiún agus an tSeirbhís Eorpach Gníomhaíochta Seachtraí go dlúth leis na Ballstáit agus le comhpháirtithe idirnáisiúnta chun tacú le haisdúichiú saoránach Úcránach a bhí sáinnithe thar lear tar éis ionradh na Rúise ar an Úcráin. Cuireadh na himpleachtaí slándála inmheánaí san áireamh sa phlean 10 bpointe freisin. Leagtar amach sa cheathrú tuarascáil ar dhul chun cinn an Aontais Slándála gníomhaíochtaí Europol, maille leis an gcomhordú maidir le cur chun feidhme iomlán smachtbhannaí an Aontais ar an Rúis ag údaráis náisiúnta tríd an Tascfhórsa Freeze and Seize (Reo agus Urghabháil). Na cearta faoin Treoir um Chosaint Shealadach a ráthú Tá sraith tionscnamh earnála spriocdhírithe curtha ar bun ag an Aontas freisin ionas go mbeidh feidhm ag na cearta éagsúla a thugtar faoin Treoir um Chosaint Shealadach. San obair a rinneadh maidir leis an oideachas dóibh siúd atá ar a dteitheadh ón Úcráin, cuireadh béim faoi leith ar an ullmhúchán do bhliain acadúil 2022-2023. Ba cheart an deis a bheith ag gach leanbh freastal ar scoil áitiúil san Aontas, ach ba cheart freisin gníomhaíochtaí a bheith ann lena gcuirfear ar a gcumas do na leanaí ceangal láidir a choimeád leis an Úcráin. Sholáthair an Coimisiún tacaíocht agus treoraíocht trí ardáin Eorpacha, lena n‑áirítear an Tairseach Oideachais Scoile, e-Twinning (r-Nascadh) agus New Ukrainian School Hub (Mol Nua na hÚcráine le haghaidh Scoileanna). Tá Grúpa Dlúthpháirtíochta Oideachais an Aontais don Úcráin ag cuidiú le saineolas a chomhthiomsú ar fud an Aontais . Tá tacaíocht spriocdhírithe ann freisin do mhic léinn, céimithe úra, múinteoirí agus oiliúnóirí trí chlár Erasmus+, agus cuirfear comhaltachtaí ar fáil do thaighdeoirí atá easáitithe ón Úcráin trí ghníomhaíocht thiomnaithe faoi ghníomhaíochtaí Marie Skłodowska-Curie. Tá na hiarrachtaí sin á ndéanamh i gcomhthráth le tacaíocht an Aontais chun cuidiú le hatosú an tsaoil scoile san Úcráin féin (féach roinn 7). Tá an ceart chun rochtana ar an margadh saothair ag tairbhithe na cosanta sealadaí freisin. Chun a áirithiú go mbeidh daoine in ann oibriú ar an leibhéal lena mbaineann a gcuid cáilíochtaí, d’eisigh an Coimisiún moladh maidir le haitheantas na gcáilíochtaí gairmiúla agus acadúla agus chuir sé treoraíocht i láthair maidir le rochtain ar an margadh saothair, ar an ngairmoideachas agus ar an ngairmoiliúint agus ar an oideachas aosach. Cuireadh an Úcráinis leis an uirlis próifílithe scileanna do náisiúnaigh tríú tíortha, le tairseach Europass, agus le haicmiú na scileanna agus na ngairmeacha. Tá Tionscadal Díorma Tallann Píolótach, arna ullmhú i gcomhar leis an Údarás Eorpach Saothair, ar ardán EURES trína éascaítear do thairbhithe na cosanta sealadaí rochtain a fháil ar mhargadh saothair an Aontais. Cuireann sé ar a gcumas do chuardaitheoirí poist CVanna a chlárú agus folúntais fhoilsithe a cheadú, agus d’fhostóirí féideartha iad a aimsiú. Tá an Coimisiún, ag obair dó i gcomhar leis an bhFondúireacht Eorpach Oiliúna, ag tabhairt tionscadal chun críche maidir le hinchomparáideacht chreataí cáilíochtaí na hÚcráine agus an Aontais. Tá Comhshocrú an Aontais um Scileanna, Erasmus le haghaidh Fiontraithe Óga, agus tionscnamh d’fhiontraithe ban uile ag tacú le daoine atá easáitithe as an Úcráin freisin. Rannchuidíonn an Ráthaíocht Eorpach do Leanaí le leanaí a imeascadh agus rochtain a dtuismitheoirí ar an margadh saothair a chur chun cinn. Cuimsíonn an chosaint shealadach an ceart chun cúraim leighis freisin, agus tá an cúram éigeandála agus cóireáil riachtanach na ngalar, ar a laghad, le bheith san áireamh. Sa chleachtas, is iomaí Ballstát a thairg rochtain níos leithne ná mar a cheanglaítear go foirmiúil leis an Treoir. Tá líonra tiomnaithe páirtithe leasmhara ann a thugann tacaíocht d’othair easáitithe, do ghairmithe cúraim sláinte, agus d’eagraíochtaí na sochaí sibhialta. An tráth céanna, tá an Coimisiún ag obair chun cabhrú le filleadh na ndaoine ar mian leo filleadh abhaile tar éis dóibh dul faoi chóireáil leighis san Aontas trí chlár Medevac. Tá an tAontas ag rannchuidiú freisin le dul i ngleic leis na hiarmhairtí meabhairshláinte trí thacaíocht shíceasóisialta faoin gclár EU4Health, clár a dtairbhíonn an Úcráin de feasta faoi na coinníollacha céanna le tíortha an Aontais agus tíortha comhlachaithe. Go háirithe, an clár tacaíochta meabhairshláinte a cuireadh chun feidhme trí Chónaidhm Idirnáisiúnta na Croise Deirge, clár a bunaíodh ar dtús chun tacú leo siúd a thagann go dtí na Ballstáit atá ar theorainn na hÚcráine, leathnófar é feasta chun na Ballstáit uile a chuimsiú agus tá an cistiú dó le dúbailt. Faisnéis shoiléir thráthúil tríd an suíomh gréasáin Dlúthpháirtíocht an Aontais Eorpaigh leis an Úcráin, mar aon le líne chabhrach as Úcráinis agus as Rúisis, is cuid iad de straitéis fhairsing chumarsáide chun cuidiú lena áirithiú go mbeidh na tairbhithe ar an eolas faoina gcearta agus go dtuigfidh siad na roghanna atá acu maidir le cúrsaí cóiríochta, post, oideachais agus cúraim sláinte. Chuidigh sé sin le muinín a thabhairt dóibh chun bogadh laistigh den Aontas. Tacaíocht oibríochtúil agus airgeadais I dteannta na tacaíochta a cuireadh ar fáil do na Ballstáit trí chomhordú agus trí threoirlínte coiteanna, bhí ról lárnach ag gníomhaireachtaí de chuid an Aontais agus ag cistiú ón Aontas, cistiú a athchoigeartaíodh go mear, chun an chosaint shealadach a chur chun feidhme ar fud an Aontais. Is gasta a thug gníomhaireachtaí de chuid an Aontais tacaíocht ar an láthair do na Ballstáit a bhfuil teorainn acu leis an Úcráin agus leis an Moldóiv. Tá beagnach 260 oifigeach ón mBuanchór, mar aon le trealamh teicniúil, imscartha ag an nGníomhaireacht Eorpach um an nGarda Teorann agus Cósta (Frontex) sa Rómáin, sa tSlóvaic, sa Pholainn agus sa Mholdóiv, agus tá sí san airdeall chun tuilleadh imscarthaí a dhéanamh sa limistéar sin, de réir mar is gá. Tá leathnú mór déanta ag Gníomhaireacht an Aontais Eorpaigh um Thearmann ar a cuid oibríochtaí, nó thug sí pleananna oibríochtaí nua i gcrích leis an mBulgáir, leis an tSeicia, agus leis an Rómáin, agus leasaigh sí pleananna eile chun tacaíocht bhreise a sholáthar i dtaca le cur chun feidhme na cosanta sealadaí. Tá breis agus 60 saineolaí agus ateangaire imscartha faoi láthair sna Ballstáit agus sa Mholdóiv. Imscarann Europol foirne oibríochtúla san Ungáir, sa Pholainn, sa Rómáin, sa tSlóvaic, agus sa Mholdóiv chun tacú leis na húdaráis náisiúnta chun gníomhaíochtaí coiriúla a bhfuil baint acu leis an gcogadh a bhrath go luath, gníomhaíochtaí lena n‑áirítear smuigleáil imirceach agus gáinneáil ar dhaoine. Táthar ag tabhairt aghaidh ar na riachtanais chistithe Tá solúbthacht nach bhfacthas roimhe soláthraithe ag an gCoimisiún maidir le húsáid cistithe ón Aontas mar thaca le hiarrachtaí ó na Ballstáit, ó phríomheagraíochtaí agus ón tsochaí sibhialta tacú leo siúd atá i ngátar. Tá gníomhaíocht ghasta déanta ag an gCoimisiún chun na hacmhainní atá ar fáil ó Chistí an Bheartais Comhtháthaithe a shlógadh. Leis na tograí a rinneadh faoin nGníomhaíocht Chomhtháthaithe le haghaidh Dídeanaithe san Eoraip (CARE), tograí a rinneadh díreach tar éis an ionraidh, bhí na Ballstáit in ann úsáid sholúbtha a bhaint as acmhainní a bhí fós ar fáil faoi imchlúdach Comhtháthaithe 2014-2020, lena n‑áirítear REACT-EU, le haghaidh bearta chun tacú le daoine a bhí ar a dteitheadh ón Úcráin. Cuireadh an pacáiste FAST-CARE ar bun ina dhiaidh sin, agus tréimhse 2021-2027 á cumhdach leis. Leis an dá phacáiste sin, cuidítear leis na Ballstáit an méid cistithe is féidir a rochtain go tapa trí réamh‑mhaoiniú méadaithe, cómhaoiniú AE 100 %, agus nósanna imeachta simplithe. Tá iarrachtaí suntasacha chun aghaidh a thabhairt ar iarmhairtí an chogaidh tiomsaithe cheana i gcláir a glacadh faoi Chiste Sóisialta na hEorpa (CSE)/CSE+. Leis na solúbthachtaí nua beifear in ann tacú leis an oideachas, an fhostaíocht agus an cuimsiú sóisialta, mar aon le bia agus cúnamh ábhartha bunúsach a sholáthar dóibh siúd atá ar a dteitheadh ón ionradh. Tá cláir Chiste Forbraíochta Réigiúnaí na hEorpa (CFRE) ag rannchuidiú go mór freisin trí infheistíocht lena dtugtar aghaidh ar na dúshláin a eascraíonn ó riachtanais imirce. Leis an tsolúbthacht a tugadh isteach maidir le húsáid Chistí Gnóthaí Baile 2014-2020, tacaíodh freisin le riachtanais ghlactha ar an gcéad líne (cóiríocht éigeandála, bia, cúram sláinte etc.) agus le cur chun feidhme na cosanta sealadaí (próiseáil tosaigh agus gníomhaíochtaí clárúcháin, daoine a tharchur chuig sainseirbhísí tacaíochta, etc.). Ba cheart cuid den tacaíocht a chur i dtreo eagraíochta na sochaí sibhialta agus údaráis áitiúla agus réigiúnacha nó glacann siad siúd páirt fhíor-riachtanach i seachadadh an chúnaimh éigeandála. Is féidir leis na Ballstáit an Ionstraim um Thacaíocht Theicniúil a úsáid freisin chun feabhas a chur ar a n‑acmhainneacht glacadh le daoine atá ar a dteitheadh ón Úcráin agus chun imeascadh na ndaoine sin a éascú. Maidir le riachtanais níos fadtéarmaí, tá cistiú nach beag ar fáil faoi chreat airgeadais 2021-2027. Is féidir leis na Ballstáit freisin bearta chun tacú le himeascadh daoine a bhfuil cúlra imirceach acu a chur san áireamh faoin mBeartas Comhtháthaithe agus faoi chláir náisiúnta faoi na cistí Gnóthaí Baile araon. Áirithíodh an tacaíocht do na húdaráis náisiúnta le cuairteanna ar an leibhéal teicniúil ó sheirbhísí an Choimisiúin ar na príomh‑Bhallstáit uile, agus bunaíodh ionad ilfhreastail chun feabhas agus comhlántacht úsáid na gcistí AE atá ar fáil a éascú. Is daingean meáite tiomantas an Aontais na daoine atá ar a dteitheadh ó ionradh na Rúise ar an Úcráin a chosaint. Tá sé beartaithe ag an gCoimisiún lánúsáid a bhaint as na féidearthachtaí atá ar fáil faoin Treoir um Chosaint Shealadach, agus foráil a dhéanamh chun síneadh bliana breise, go mí an Mhárta 2024, a chur leis an gcosaint shealadach a deonaíodh. Sa chaoi sin beidh cinnteacht agus cobhsaíocht ag na milliúin daoine. Tá sé ríthábhachtach go n‑áirithíonn na Ballstáit go leanann na tairbhithe de bheith ag tairbhiú dá gcearta, rud a chuideoidh le daoine aistriú chuig obair níos cobhsaí agus le leanaí seadú san oideachas. Leanfaidh an tAontas de thacaíocht a thabhairt d’iarrachtaí na mBallstát imeascadh agus cuimsiú rianúil i sochaithe an Aontais le leas cách a áirithiú do dhaoine atá nuathagtha. Is iomaí duine a mbeidh air bogadh idir an tAontas agus an Úcráin arís agus arís eile, agus beidh tacaíocht inbhuanaithe ag teastáil freisin dóibh siúd a chinneann filleadh go buan ar a dtír féin. Tacóidh an Coimisiún le hath‑imeascadh na nÚcránach a fhilleann ar a dtír féin, mar chuid den ghealltanas fairsing leis an Úcráin maidir le fóirithint agus atógáil. Oibreoidh sé i gcomhar leis na Ballstáit agus le húdaráis na hÚcráine tríd an Ardán Dlúthpháirtíochta chun treoraíocht phraiticiúil agus réitigh phraiticiúla a fhorbairt ionas go ndíchláróidh na daoine a fhilleann ar a dtír féin nó go dtabharfaidh siad fógra do na húdaráis inniúla, agus iad lánmhuiníneach as go mbeidh siad in ann teacht isteach arís san Aontas go héasca agus rochtain a fháil athuair ar na cearta dá dtairbhítear faoin gcosaint shealadach.

3.GLUAISEACHTAÍ FEADH NA mBEALAÍ SEANBHUNAITHE Go dtí seo, tá an teacht isteach neamhrialta ar bhealaí na Meánmhara Thoir, na Meánmhara Láir, agus na Meánmhara Thiar/an Atlantaigh níos líonmhaire in 2022 ná mar a bhí roimh an bpaindéim, ach tá sé fós go mór faoi bhun leibhéil 2015. Is é bealach na Meánmhara Láir an bealach is mó úsáid fós. Is go dtí an Iodáil a tháinig beagnach gach duine; tháinig laghdú suntasach ar an teacht isteach i Málta. I láthair na huaire, an chuid is mó de na daoine a thagann isteach feadh an bhealaigh sin, is Túinéisigh, Éigiptigh agus Banglaidéisigh iad. Is ón Libia agus ón Túinéis a bhíonn formhór na n‑imeachtaí fós, cé gur ón Tuirc a thagann 16 % de na himircigh neamhrialta anois. In 2022 ba ann do ghluaiseachtaí imirce ón Liobáin go díreach go dtí an Iodáil freisin. Tháinig méadú faoi dhó ar líon na n‑imirceach neamhrialta feadh bhealach na Meánmhara Thoir i gcomparáid le 2021, mar gheall go príomha ar an mbrú imirce sa Chipir, tír lena mbaineann thart ar 60 % de na daoine a tháinig isteach feadh an bhealaigh sin. Tá líon na ndaoine atá ag teacht isteach sa Ghréig fós níos ísle ná mar a bhí roimh an bpaindéim. Is Siriaigh, Nigéaraigh agus Turcaigh iad an chuid is mó de na daoine ar an mbealach sin. Ar bhealach na Meánmhara Thiar/an Atlantaigh is iad an Ailgéir agus Maracó na príomhthíortha imeachta fós i dtreo mhórthír na Spáinne agus na nOileán Canárach. Is iad Maracó, an Ailgéir, an tSeineagáil, an Cósta Eabhair agus an Ghuine na príomhthíortha tionscnaimh. Trasnuithe teorann neamhrialta ar thrí bhealach na Meánmhara go dtí an 25 Meán Fómhair (foinse: Ballstáit) Feadh bhealach na mBalcán Thiar, braitheadh os cionn 86 000 trasnú teorann neamhrialta sna chéad ocht mí de 2022, eadhon beagnach trí oiread an lín a braitheadh in 2021 agus breis agus deich n‑oiread an iomláin a braitheadh sa tréimhse céanna in 2019. Ba Shiriaigh, Afganastánaigh agus Turcaigh an chuid is mó de na daoine a bhí i gceist. Ar na fachtóirí a imríonn tionchar ar líon ard na sreabha, áirítear gluaiseachtaí na n‑imirceach atá sa réigiún cheana féin, mar aon le daoine a thagann d’aer go dtí an tSeirbia mar gheall ar chórais taistil gan víosa. Tá méadú suntasach tagtha ar an mbealach tríd an Macadóin Thuaidh agus an tSeirbia. I bhfianaise an mhéadaithe mhóir atá tagtha ar líon an teacht isteach, tá an Coimisiún ag déanamh faireachán ardairdill ar an staid trí Líonra an Treoirphlean, agus tionóladh an chéad chruinniú tiomnaithe an 4 Deireadh Fómhair. Tá an staid ag an teorainn thoir leis an mBealarúis fós cobhsaí, agus líon i bhfad níos lú trasnuithe teorann neamhrialta ná mar a bhí ann ag buaic na géarchéime ionstraimithe in 2021. Tá fianaise ann le déanaí, áfach, go bhfuil méadú beag tagtha ar na hiarrachtaí ar thrasnuithe teorann neamhrialta - ach iad fós i bhfad faoi bhun bhuaicphointe 2021 - ag an teorainn leis an Liotuáin, leis an bPolainn agus leis an Laitvia, agus is cosúil go bhfuil athrú ag teacht ar na náisiúntachtaí agus na bealaí atá i gceist, agus a lán daoine ag teacht go dtí an Bhealarúis tar éis dóibh taisteal go dleathach go dtí an Rúis. Sna chéad seacht mí den bhliain tháinig méadú ar na hiarratais ar thearmann, ó thart ar 290 000 iarratas le linn na tréimhse chéanna in 2021, bliain inar laghdaigh na figiúirí mar gheall ar an bpaindéim, go beagnach 480 000. I gcomparáid leis sin, cuireadh 375 288 n‑iarratas isteach sa tréimhse chéanna in 2019. Ba Afganastánaigh, Shiriaigh agus Veiniséalaigh iad is mó a chuir iarratais isteach, agus ba faoi bhráid na Gearmáine, na Fraince agus na Spáinne is mó a cuireadh na hiarratais, ar aon dul le 2021. 4.STAID NA hIMIRCE A BHAINISTIÚ Cé go bhféadfadh sé nach bhfuil an brú céanna ar gach Ballstát, níl aon Bhallstát ann nár mhothaigh tionchar na n‑imeachtaí móra seachtracha a tharla le bliain anuas, bíodh sé sin imircigh ag teacht isteach ón Úcráin, nó an méadú suntasach a tháinig ar líon na n‑imirceach neamhrialta a thagann isteach ar bhealaí eile, nó meascán den dá rud sin. Ní léiríonn na dearbhfhigiúirí i gcónaí an tionchar coibhneasta ar na Ballstáit aonair, i bhfianaise a méide, a n‑acmhainneacht ionsúcháin nó a stair féin maidir le teacht isteach líon mór imirceach. Tacaíocht a thabhairt do na Ballstáit ar an láthair Tá an Coimisiún agus Gníomhaireachtaí an Aontais ag leanúint de thacaíocht shaineolach spriocdhírithe a chur ar fáil do na Ballstáit chun na dúshláin a bhaineann leis an imirce agus glacadh daoine a bhainistiú. Tá Tascfhórsa an Choimisiúin maidir le Bainistiú Imirce, a bunaíodh i mí Mheán Fómhair 2020, tar éis leanúint dá chuid oibre chun feabhas a chur ar na dálaí glactha ar oileáin na Gréige. I bhfianaise an lín mhóir imirceach a thagann isteach ar bhealach na Meánmhara Láir agus Thiar/bealach an Atlantaigh, thacaigh an Tascfhórsa freisin leis an Iodáil, le Málta agus leis an Spáinn na sreabha imirce a bhainistiú, chomh maith le tacaíocht ghníomhach a chur ar fáil don Chipir, agus do na Ballstáit atá ar theorainn na Bealarúise agus na hÚcráine. An dlúthpháirtíocht atá léirithe ag Eoraip leis an nGréig le blianta beaga anuas, tá sé gan fasach. Áirítear leis an dlúthpháirtíocht sin tacaíocht airgeadais agus baill foirne ón gCoimisiún agus ó Ghníomhaireachtaí an Aontais a bheith i láthair chun tacaíocht a thabhairt don Ghréig le bainistiú teorainneacha, le nósanna imeachta um thearmann agus um fhilleadh, chomh maith le pleanáil agus comhordú oibríochtúil. Tá dul chun cinn déanta maidir le saoráidí glactha nua a thógáil ar oileáin na Gréige, agus na hionaid nua ar Samas, Kos agus Leros bunaithe anois. Is le tacaíocht Chúnamh Éigeandála an Aontais atá Ionaid Ilchuspóireacha Ghlactha agus Aitheantais á dtógáil ar chúig oileán. A bhuí le haistrithe chuig an mórthír agus breis agus 4 800 athshocrú chuig Ballstáit eile le tacaíocht ó chistí an Aontais, is ionann anois líon iomlán na gcónaitheoirí i gcampaí ar fud oileáin na Gréige agus thart ar 4 400 duine (laghdú ó 42 000 duine in 2019). Tá feabhas suntasach tagtha ar na dálaí glactha ar na hoileáin agus ar an mórthír (dídean, sláinteachas, rochtain ar shláinte agus oideachas do gach leanbh etc.) agus is i gcomhréir leis na caighdeáin Eorpacha atá siad. Le nósanna imeachta tearmainn níos éifeachtúla, rinneadh an riaráiste iarratas a laghdú faoina leath sna chéad cheithre mhí de 2022 i gcomparáid leis an tréimhse chéanna in 2021. Glactar le mionaoisigh neamhthionlactha ar bhealach ar leith agus cuirtear cúram sonrach ar fáil dóibh, tá bearta nua réamh‑imeascadh i bhfeidhm le haghaidh iarrthóirí tearmainn in ionaid ghlactha, bearta ar nós cúrsaí forbartha teanga agus scileanna, agus seoladh tionscadail nua chun dídeanaithe aitheanta a imeascadh. Le tacaíocht an Choimisiúin don Spáinn chun sreabha imirce a bhainistiú, lena n‑áirítear trí rannpháirtíocht foirne ón gCoimisiún agus ó Ghníomhaireachtaí an Aontais (Frontex agus Gníomhaireacht an Aontais Eorpaigh um Thearmann (EUAA)), díríodh ar athchóiriú an chórais ghlactha náisiúnta, agus aitheantas á thabhairt don bhrú a eascraíonn as an mbrú imirce méadaithe. Tháinig méadú ar an acmhainneacht ghlactha d’iarrthóirí tearmainn ó thart ar 10 000 áit i mí Mheán Fómhair 2021 go tuairim agus 18 000 áit i mí Mheán Fómhair 2022. Le cistiú Aontais tacaíodh freisin leis an athchóiriú ar an Oifig Tearmainn, agus tá méadú mór tagtha ar an earcaíocht. Le tuilleadh cistithe tacófar leis an gcóras glactha in Ceuta agus sna hOileáin Chanáracha. Leis an tacaíocht leanúnach atá ar fáil don Iodáil áirítear oibriú i gcomhar le húdaráis na hIodáile ar obair sheanbhunaithe Frontex, Ghníomhaireacht an Aontais Eorpaigh um Thearmann agus Europol, lena n‑áirítear trí Thascfhórsa Réigiúnach an Aontais Eorpaigh in Catania, agus láithreacht fhoireann an Aontais ar an láthair. Tá an méid sin fite fuaite leis an gcomhoibriú le húdaráis na hIodáile chun aghaidh a thabhairt ar shreabha imirce ón Libia agus feadh bhealach na Meánmhara Láir. Ós rud é gur thug roinnt Ballstát dá n‑aire in 2022 go raibh méadú ag teacht ar líon na n‑iarratasóirí tearmainn ó thríú tíortha a bhfuil ceanglas víosa orthu ach a thairbhíonn de chórais gan víosa i réigiún na mBalcán Thiar, tá an tsaincheist sin á plé ag an gCoimisiún go déthaobhach leis na comhpháirtithe ábhartha, faoi chuimsiú an tsásra fionraíochta víosaí, agus faoi phróiseas an mhéadaithe. Tá sé ríthábhachtach i gcónaí go ndéanfaidh tíortha na mBalcán Thiar a mbeartais víosaí a ailíniú le beartais an Aontais ar mhaithe le dea-fheidhmiú chóras saor ó víosaí an Aontais.

Tacaíocht don Chipir Tá an Chipir ag tabhairt aghaidh ar mhéadú 122 % ar líon na n‑imirceach neamhrialta i gcomparáid le 2021, go príomha de bharr na n‑imirceach a thagann ón Tuirc isteach go dtí na limistéir nach bhfuil faoi rialú rialtais agus ansin a théann thar an Líne Ghlas. Faoi láthair, is ag an gCipir atá an líon is airde iarrthóirí tearmainn per capita san Aontas Eorpach. I gcomhar le Gníomhaireachtaí an Aontais, tá treis curtha ag an gCoimisiún leis an tacaíocht a thugann sé. Le plean gníomhaíochta cuimsitheach, tacaítear le cur chun feidhme Comh‑Mheabhrán Tuisceana maidir le bainistiú imirce, meabhrán a comhaontaíodh idir údaráis na Cipire, an Coimisiún agus na Gníomhaireachtaí i mí Feabhra 2022. Áirítear leis an tacaíocht sin breis agus 160 saineolaí arna n‑imscaradh ar an láthair ag an gCoimisiún, Frontex, Europol agus Gníomhaireacht Tearmainn an Aontais Eorpaigh le chéile. Tar éis Meitheal um Fhilleadh trípháirteach a bhunú le Frontex agus an Coimisiún, tá an Chipir ag cur le líon na bhfillteacha de réir a chéile, lena n‑áirítear trí chomhoibríochtaí um fhilleadh arna n‑eagrú ag Frontex. Tá an Chipir anois sa tríú háit i measc na mBallstát maidir le náisiúnaigh tríú tír a cuireadh ar ais ar eitiltí tráchtála le tacaíocht ó Frontex, le cúnamh curtha ar fáil do thionlacan na bhfillteacha éigeantacha a bhuí le himscaradh speisialtóirí um fhilleadh a rinneadh i mí an Mhárta. Tacaítear leis na hiarrachtaí sin trí fhor-rochtain an Aontais chuig na tíortha tionscnaimh agus na tíortha idirthurais is ábhartha don Chipir, lena n‑áirítear an Tuirc, an Nigéir, Poblacht Dhaonlathach an Chongó, an Phacastáin agus Camarún. Príomhcheist i measc na dteagmhálacha sin is ea clárúcháin in ‘ollscoileanna’ bréige sna limistéir sa Chipir nach bhfuil faoi rialú an rialtais, agus na daoine sin a thagann isteach ar an oileán ón Tuirc ar bhonn na gclárúchán sin ag déanamh iarrachta an Líne Ghlas a thrasnú ina dhiaidh sin. Tá an Coimisiún i mbun obair for-rochtana, go háirithe maidir leis an Tuirc agus lucht riaracháin Turcach na Cipire, chun deireadh a chur le cleachtais a éascaíonn an imirce neamhrialta sin. Tá feachtais faisnéise arna gcistiú ag an Aontas i dtíortha tionscnaimh ag comhlánú na hoibre sin. Leis an gcistiú don Chipir faoi Chistí Gnóthaí Baile 2021-2027, áirítear tacaíocht chun ionad glactha oscailte nua agus ionad coinneála réamhimeachta a thógáil, ina mbeidh limistéir shábháilte do dhaoine leochaileacha, limistéir áineasa agus choiteanna, limistéir leighis agus choraintín. Mar chuid den chur chuige céim ar chéim a mhol Uachtaránacht na Fraince ar Chomhairle an Aontais, tugadh aird ar leith ar ghné na dlúthpháirtíochta den Chomhshocrú. I mí an Mheithimh 2022 d’fhormhuinigh líon mór Ballstát Dearbhú Dlúthpháirtíochta polaitiúil, lena mbunaítear sásra dlúthpháirtíochta deonach, lena réitítear an bealach freisin le haghaidh plé leanúnach ar an Rialachán maidir le Bainistiú Tearmainn agus Imirce. D’iarr na Stáit shínithe ar an gCoimisiún an sásra a chomhordú, lena n‑áirítear trí riachtanais Bhallstáit na chéad iontrála a mheasúnú, agus trí fhaireachán a dhéanamh ar an urraim do na gealltanais a tugadh. Is é is aidhm dó sin tacaíocht leordhóthanach a áirithiú do Bhallstáit na chéad iontrála ar bhealach na Meánmhara Láir, Thoir agus Thiar/bealach an Atlantaigh, agus aird á tabhairt ar an mbrú atá ar na Ballstáit uile de bharr ionradh na Rúise ar an Úcráin ag an am céanna. Is sásra sealadach atá ann, mairfidh sé aon bhliain amháin, agus tá sé deonach. Is é an t‑athshocrú an cineál dlúthpháirtíochta is fearr, ach is féidir leis na Ballstáit ranníocaíochtaí airgeadais a chur ar fáil freisin, faoi chomhordú an Choimisiúin. Déanfar athbhreithniú gníomhach air agus d’fhéadfaí síneadh a chur leis. Cé go mbaineann athshocruithe le daoine a bhfuil cosaint idirnáisiúnta de dhíth orthu agus go dtugann na hathshocruithe sin tús áite do na daoine is leochailí, féadfar ranníocaíochtaí cistiúcháin a dhíriú freisin ar thionscadail i dtíortha comhpháirtíochta. Chun cur chun feidhme an tsásra a chomhordú, tá Ardán Dlúthpháirtíochta ar an Sásra Dlúthpháirtíochta Deonach bunaithe ag an gCoimisiún (‘Comhshocrú’ an Ardáin Dlúthpháirtíochta), ardán a bhfuil an Coimisiún ina chathaoirleach air i gcomhar le hUachtaránacht na Comhairle. Go dtí seo, chomhaontaigh 13 Bhallstát agus Stáit chomhlachaithe athshocruithe a thairiscint, agus chomhaontaigh Stáit eile ranníocaíochtaí airgeadais a chur ar fáil. Tá chéad torthaí an Dearbhaithe le feiceáil, le haistriú iarrthóirí tearmainn déanta cheana féin i mí Lúnasa agus níos mó aistrithe ar na bacáin. Tá an Coimisiún ag obair i gcomhar le tíortha a rinne gealltanais, le Gníomhaireacht an Aontais Eorpaigh um Thearmann agus an Eagraíocht Idirnáisiúnta um Imirce (IOM) chun dlús a chur le ráta na n‑aistrithe. Faoi mar a chuirtear i dtreis leis an nDearbhú féin, cuirfidh an sásra sealadach sin ceachtanna úsáideacha ar fáil maidir leis na gnéithe dlúthpháirtíochta sna tograí reachtacha, agus cuirfear an sásra sealadach san áireamh sa chaibidlíocht leanúnach chun sásra dlúthpháirtíochta buan struchtúrtha agus intuartha a chur ar bun. Cistiú Le glacadh leanúnach na gclár náisiúnta don tréimhse 2021-2027, beidh na Ballstáit in ann leas a bhaint as acmhainní suntasacha breise airgeadais. Leis na Cistí Gnóthaí Baile, tugtar tacaíocht dhíreach ar mhaithe le córais náisiúnta tearmainn agus imirce a neartú agus ar mhaithe le réitigh fhadtéarmacha sofaisticiúla a chruthú maidir le bainistiú teorainneacha agus faireachais i gcomhréir le luachanna an Aontais agus le dlí an Aontais. Faoi lár mhí Mheán Fómhair, glacadh 15 chlár de chuid na mBallstát as 78 gcinn acu, agus meastar go nglacfar na cláir eile faoi dheireadh na bliana. Tá dul chun cinn á dhéanamh ag an gCoimisiún i gcomhréir leis an bpleanáil atá beartaithe maidir le cur chun feidhme Chláir Oibre na Saoráide Téamaí 2021-2022. Tacaíocht ó Ghníomhaireachtaí an Aontais do na Ballstáit Gníomhaireacht an Aontais Eorpaigh um Thearmann, ag teacht i gcomharbacht ar an Oifig Tacaíochta Eorpach do Chúrsaí Tearmainn, chuir sí dlús lena hoibríochtaí in Eanáir 2022 nuair a tháinig an Rialachán lena mbunaítear an Ghníomhaireacht i bhfeidhm. Faoi láthair tacaíonn an Ghníomhaireacht le 12 Bhallstát lena riachtanais maidir leis an tearmann, an glacadh agus an chosaint shealadach, agus tá os cionn 1000 saineolaí á n‑imscaradh aici. Tá ról ríthábhachtach ag Europol freisin maidir le bheith ag obair leis na Ballstáit chun a áirithiú go mbeidh an leibhéal slándála is gá ag baint le bainistiú imirce. Faoi láthair tacaíonn Europol le 9 mBallstát agus leis an Moldóiv trí oifigigh Europol agus aoi-oifigigh a imscaradh. Tá breis agus 2 000 oifigeach imscartha ag Frontex, chomh maith le trealamh teicniúil, ag teorainneacha seachtracha talún, mara agus aeir agus chun tacú le fillteacha. Chun aghaidh a thabhairt ar bhearnaí cumais leanúnacha, agus easnaimh in imscarthaí atá beartaithe mar thoradh orthu, tá sé ríthábhachtach go gcomhlíonfaidh na Ballstáit a n‑oibleagáidí agus go ndéanfaidh siad a gcion féin. Frontex Leis na himeachtaí a tharla le déanaí, deimhníodh go bhfuil ról ríthábhachtach ag Frontex maidir le cúnamh a thabhairt do na Ballstáit, maidir le bainistiú teorainneacha, faireachas agus fillteacha. Ina theannta sin, leathnaigh sé a chuid oibre le tíortha comhpháirtíochta, lena n‑áirítear trí chomhaontuithe maidir le stádas foirmiúil (féach Roinn 7)). De réir mar a mhéadaigh ról Frontex, tá próiseas aistrithe dúshlánach déanta air. Agus teorainn sheachtrach an Aontais á cosaint, tá sé ríthábhachtach maidir le haon bheart a dhéanfar, go mbeidh sé i gcomhréir go hiomlán leis an gCairt um Chearta Bunúsacha agus le luachanna an Aontais. Measann an Coimisiún gur rud an‑tromchúiseach é líomhaintí maidir le hiompar míchuí gardaí teorann agus cósta Eorpacha, agus déanann sé obair leantach leis na Ballstáit lena mbaineann, agus faireachán á dhéanamh ar an dul chun cinn atá déanta ag an nGníomhaireacht maidir leis na moltaí ábhartha uile a chur chun feidhme ag an am céanna. Is díol sásaimh don Choimisiún creat treisithe na Gníomhaireachta maidir le faireachán a dhéanamh ar chearta bunúsacha, leis an Oifigeach um Chearta Bunúsacha agus an Leas‑Oifigeach i bhfeidhm anois. Faoi mhí na Samhna 2022, beidh 46 dhuine i mbun faireacháin ar chearta bunúsacha. I mí an Mheithimh 2022, d’fhoilsigh an tOifigeach um Chearta Bunúsacha tuarascáil bhliantúil le haghaidh 2021, ina raibh forléargas ar na gníomhaíochtaí faireacháin agus comhairleacha. Tuairiscíonn an tOifigeach um Chearta Bunúsacha chuig an mBord Bainistíochta go rialta freisin. Mar a fhoráiltear sa Rialachán maidir leis an nGarda Teorann agus Cósta Eorpach, déanfaidh an Coimisiún meastóireacht faoin 5 Nollaig 2023, ag féachaint ar éifeachtacht, éifeachtúlacht, ábharthacht agus comhleanúnachas na ngníomhaíochtaí arna ndéanamh ag Frontex, agus ar a mbreisluach Eorpach, lena n‑áirítear struchtúr rialachais na Gníomhaireachta agus maoirseacht an Bhoird Bainistíochta. Sa tréimhse roimh an meastóireacht, cuirfidh an Coimisiún tús le hidirphlé leis an bParlaimint agus leis an gComhairle maidir le rialachas na Gníomhaireachta. Gluaiseachtaí neamhúdaraithe Baineann gluaiseachtaí tánaisteacha laistigh den Aontas an bonn d’inchreidteacht agus sláine an Chomhchórais Eorpaigh Tearmainn. Cé go bhfuil sé deacair sonraí iontaofa a bhailiú maidir leis na gluaiseachtaí sin, is féidir le Eurodac sonraí a chur ar fáil maidir le himeachtaí agus le cinn scríbe, agus féadfaidh sé a thaispeáint maidir le duine atá cláraithe i mBallstát amháin, ar chláraigh an duine sin ar a laghad iarratas amháin ar thearmann cheana féin i mBallstát eile. Ar an gcaoi chéanna, féadfaidh sé a léiriú, tar éis do dhuine iarratas ar thearmann a chlárú i mBallstát amháin, más é gur gabhadh é agus é ag fanacht go neamhrialta i mBallstát eile. I mí an Mheithimh 2022, chomhaontaigh na Ballstáit, an Coimisiún agus Gníomhaireacht an Aontais Eorpaigh um Thearmann go n‑oibreoidh siad ar threochlár chun cur chun feidhme níos fearr a áirithiú maidir le haistrithe faoi Rialachán Bhaile Átha Cliath III. Leagfar amach sa treochlár na céimeanna praiticiúla ar gá do na Ballstáit gealltanas a thabhairt ina leith chun na príomhchonstaicí maidir le haistrithe atá roimh na Ballstáit faoi láthair a shárú. An 8 Meán Fómhair 2022 tionóladh an chéad chruinniú den ghrúpa saineolaithe a raibh Ballstáit dheonacha ina gcomhaltaí ann. Táthar ag súil go dtabharfar an treochlár chun críche agus go bhformhuineofar é faoi dheireadh na bliana. Is é is aidhm don Chomhshocrú réitigh struchtúracha a sholáthar agus dreasachtaí le haghaidh gluaiseachtaí neamhúdaraithe a laghdú, le sonraí níos cruinne agus níos iomláine. Sa Dearbhú Dlúthpháirtíochta, chuir na Ballstáit i bhfios a dtiomantas dul i ngleic le gluaiseachtaí tánaisteacha trí dhlús a chur le ráta aistrithe faoi Rialachán Bhaile Átha Cliath, agus á aithint, ag an am céanna, a thábhachtaí atá sé a áirithiú go mbeidh rochtain ag tairbhithe cosanta idirnáisiúnta ar shoghluaisteacht dhleathach idir na Ballstáit. Leis an togra chun Cód Teorainneacha Schengen a leasú, tugtar isteach nós imeachta aistrithe nua chun aghaidh a thabhairt ar ghluaiseachtaí neamhúdaraithe agus cuirtear ar chumas na mBallstát comhaontuithe déthaobhacha um athligean isteach atá ann cheana a athbhreithniú nó cinn nua a thabhairt i gcrích eatarthu féin. Cé gur cheart rialú ag teorainneacha inmheánacha a athbhunú a bheith ina rogha dheiridh i gcónaí, foráiltear leis an togra freisin maidir leis an bhféidearthacht údar a thabhairt le rialuithe ag teorainneacha inmheánacha a athbhunú i ngeall ar ghluaiseachtaí neamhrialta ar mhórscála. 5.BAINISTIÚ TEORAINNEACHA SEACHTRACHA AGUS FILLEADH Is cuid lárnach de chur chuige an Chomhshocraithe é bainistiú teorainneacha seachtracha. Tá sé ar cheann de thosaíochtaí Straitéis Schengen freisin, atá tugtha chun cinn anois trí thimthriall bliantúil Schengen - samhail nua rialachais do limistéar Schengen - agus rinneadh an dul chun cinn a rianú sa chéad tuarascáil ar Staid Schengen , a glacadh i mí na Bealtaine. Príomhuirlis le haghaidh bainistiú láidir teorainneacha is ea bainistiú comhtháite teorainneacha san Eoraip.. Chuaigh an Coimisiún i gcomhairle leis an bParlaimint agus leis an gComhairle maidir leis an treo atá beartaithe amach anseo, agus d’iarr sé go mbeadh cur chuige oibríochtúil láidir comhtháite ann i dtaca le rialú teorainneacha, cuardach agus tarrtháil, anailís riosca, idirghníomhaireacht, comhar an Aontais agus comhar idirnáisiúnta, filleadh, cearta bunúsacha, taighde agus nuálaíocht, agus oiliúint. Tá dlús curtha ag an gCoimisiún, ag eu-LISA agus ag na Ballstáit lena n‑iarrachtaí ailtireacht agus idir-inoibritheacht an TF nua a fhorbairt agus a chur chun feidhme. Leis sin, tabharfar modhanna feabhsaithe do ghardaí teorann chun teacht isteach san Aontas a rialú agus chun rioscaí a bhaineann leis an tslándáil, leis an tsláinte nó leis an imirce neamhrialta a bhainistiú. Is é Córas Faisnéise Schengen (SIS) an córas comhroinnte faisnéise is mó, agus is mó úsáidte, san Eoraip le haghaidh slándála agus bainistiú teorainneacha. Ó fhómhar 2022, déanfar faisnéis maidir le cinntí um fhilleadh a roinnt sa chóras, chun feabhas a chur ar fhorfheidhmiú. Le córais faisnéise nua, amhail an Córas Dul Isteach/Imeachta (EES), cuideofar le feabhas a chur ar cháilíocht agus éifeachtúlacht na rialuithe agus le calaois doiciméad agus chéannachta a bhrath. Cabhróidh Córas an Aontais Eorpaigh um Fhaisnéis agus Údarú Taistil (ETIAS) le haon riosca maidir le slándáil nó le himirce neamhrialta a bhaineann le cuairteoirí atá díolmhaithe ó cheanglas víosa a shainaithint sula sroicheann siad teorainneacha an Aontais. Leis an idir-inoibritheacht, cabhrófar a thuilleadh le daoine a bhfuil a gcuid sonraí stóráilte sna córais TF sin a shainaithint i gceart, agus ar an gcaoi sin calaois chéannachta a chomhrac. Mar a leagtar amach sa Tuarascáil ón gCoimisiún maidir le Cur Chun Feidhme na Rialachán Idir-inoibritheachta , tá sé ríthábhachtach go mbéarfaidh eu-LISA agus na Ballstáit suas leis na moilleanna agus go n‑áiritheoidh siad go mbeidh córais TF um bainistiú teorainneacha agus imirce ag feidhmiú go hiomlán faoi dheireadh 2023. D’éascófaí bainistiú teorainneacha seachtracha freisin leis an togra ón gCoimisiún i dtaca le nósanna imeachta maidir le digitiú na nósanna imeachta víosa. Is é is príomhchuspóir dó taisceadh agus próiseáil iarratas ar víosaí a nuachóiriú, an taisceadh agus an phróiseáil a dhéanamh níos éifeachtúla agus níos comhchuibhithe idir na Ballstáit, rud a threiseoidh an tslándáil agus tarraingteacht an Aontais mar cheann scríbe taistil araon.

Gníomhaíochtaí chun dlús a chur le fillteacha Tá córas coiteann an Aontais um fhilleadh ag teacht chun cinn agus glacadh céimeanna tábhachtacha chun bonn a fhorbairt ionas go mbeidh fillteacha ón Aontas níos éifeachtúla, níos inbhuanaithe agus níos daonnachtúla. Agus obair á déanamh ar athchóiriú struchtúrach an bheartais imirce agus tearmainn, tá sé tábhachtach freisin a áirithiú go n‑urramófar go hiomlán dlí an Aontais atá ann cheana. An 29 Meán Fómhair 2022, ghlac an Coimisiún sraith cásanna maidir le sárú a bhaineann le neamh‑chomhlíonadh reachtaíocht na mBallstát agus chleachtas na mBallstát le caighdeáin agus nósanna imeachta dhlí an Aontais i réimse an fhillte. Téama gníomhaíochta ar leith is ea dlús a chur le ráta na bhfillteacha ón Aontas, go háirithe tar éis do dheireadh a bheith curtha le srianta a spreagadh de bharr na paindéime. Cuid riachtanach de bheartas imirce atá cothrom éifeachtach is ea filleadh daoine nach bhfuil aon cheart acu fanacht san Aontas. Tar éis laghdú sa ráta in 2020, laghdú a bhain le COVID, tháinig ardú ar an ráta éifeachtach um fhilleadh go 21 % in 2021, ach é fós faoi bhun 29 %, an leibhéal a bhí ann in 2019. I ndearbhthéarmaí, d’fhill os cionn 70 000 náisiúnach tríú tír tar éis ordú chun imeachta a bheith tugtha dóibh in 2021, agus is é sin thart ar leath den líon daoine a d’fhill in 2019. Ní mór don Aontas agus do na Ballstáit leanúint den obair chun a áirithiú go bhfeidhmeoidh nósanna imeachta um fhilleadh i gceart laistigh den Aontas, agus chun feabhas a chur ar an gcomhar le comhpháirtithe ar fud an domhain maidir le hathligean isteach. Ba thairbheach an comhar sin ó thaobh feabhas a chur ar na fillteacha ar thíortha amhail an Bhanglaidéis agus an Phacastáin, agus ba chuidiú é an comhar sin do na Ballstáit sin is mó atá thíos le sreabha imirce neamhrialta, amhail an Ghréig, Málta agus an Chipir. Ó mhí an Mheithimh i leith, tá an Comhordaitheoir um Fhilleadh a fógraíodh sa Chomhshocrú ag stiúradh Líonra Ardleibhéil a bhfuil ionadaithe na mBallstát agus Frontex mar chuid de. Tionóladh an chéad chruinniú den Líonra an 8 Meán Fómhair 2022. Chun treoir a thabhairt dá gcuid oibre comhpháirtí, déanfaidh an Comhordaitheoir agus an Líonra cur chuige coiteann comhleanúnach, chomh maith le straitéis oibríochtúil maidir le fillteacha, straitéis atá á hullmhú, a shainiú agus a chur chun feidhme. Leis an straitéis oibríochtúil sin, sainaithneofar gníomhaíochtaí tosaíochta praiticiúla chun aghaidh a thabhairt ar easnaimh agus chun comhleanúnachas frithpháirteach a mhéadú. Is é an toradh a bheidh air sin forbairt bhreise a dhéanamh ar chreataí beartais náisiúnta agus creataí dlíthiúla náisiúnta – lena n‑áirítear naisc níos fearr idir nósanna imeachta um thearmann agus um fhilleadh sa chleachtas – deireadh a chur leis na bacainní atá ag cur isteach ar fhillteacha, acmhainneachtaí náisiúnta a threisiú, aghaidh a thabhairt ar bhearnaí eolais agus feabhas a chur ar an gcomhar idir na Ballstáit agus le Frontex. Tugtar tacaíocht don chur chuige straitéiseach sin le gníomhaíocht phraiticiúil. Ar an gcéad dul síos, tá Frontex tagtha chun cinn mar phríomhghníomhaí i réimse an fhillte, agus dlús suntasach curtha aige leis an tacaíocht a thugann sé do na Ballstáit ag gach céim den phróiseas – go háirithe maidir leis an bhfilleadh deonach agus ath‑imeascadh. Go dtí seo in 2022, tá comhordú déanta ag Frontex ar 210 oibríocht um fhilleadh le haghaidh 7 210 náisiúnach tríú tír trí eitleáin chairte arna n‑eagrú ag an nGníomhaireacht, agus 10 115 oibríocht um fhilleadh trí eitiltí tráchtála. In 2022 rinneadh an chéad dá oibríocht faoi stiúir Frontex chun 40 imirceach neamhrialta a chur ar ais chuig an Albáin agus 40 imirceach neamhrialta chuig an Nigéir. Ó bhí mhí Aibreáin 2022 ann, tá Frontex ag cur tacaíocht ar fáil freisin le haghaidh ath‑imeasctha i 24 thír thionscnaimh. De bharr ionchais arda agus ról méadaitheach na Gníomhaireachta seo chun tacú leis na Ballstáit, is gá tosaíochtaí soiléire a shainaithint agus acmhainní a leithdháileadh go straitéiseach. Tugadh chun cinn Straitéis an Aontais Eorpaigh um fhilleadh deonach agus ath‑imeascadh de mhí Aibreáin 2021. Tá an creat, na struchtúir agus na huirlisí i bhfeidhm anois den chuid is mó chun a áirithiú go ndéanfar an filleadh deonach agus an t‑ath‑imeascadh a chuíchóiriú i gcóras coiteann an Aontais um fhilleadh. Tugtar le fios le luathchomharthaí na bhfigiúirí a tuairiscíodh le haghaidh 2021 go bhfuil méadú ag teacht ar ghlacadh an fhillte dheonaigh. Ina theannta sin, den chéad uair, in 2021, ba ar bhonn deonach a bhí níos mó ná leath de na fillteacha a d’éascaigh Frontex ar eitiltí sceidealaithe (57 % in 2021, 58 % go dtí seo in 2022, méadú ó 38.5 % in 2020). Príomhuirlisí amhail Seirbhísí Comhpháirteacha Ath‑imeasctha Frontex, comhchreat le haghaidh soláthraithe in earnáil an ath‑imeasctha agus oiliúint do chomhairleoirí um fhilleadh, tá na nithe sin i bhfeidhm anois chun feabhas a chur ar cháilíocht na tacaíochta a thugtar d’imircigh neamhrialta atá toilteanach filleadh. Ní mór leanúint den obair ar an gconair sin chun lánúsáid a bhaint as na huirlisí nua sin, i gcomhar iomlán leis an tSeirbhís Eorpach Gníomhaíochta Seachtraí agus le Toscaireachtaí an Aontais i dtríú tíortha, agus chun a áirithiú go mbeidh an filleadh deonach agus ath‑imeascadh ina gcodanna lárnacha de chórais um fhilleadh de chuid na mBallstát. Ar deireadh, tá filleadh agus athligean isteach fréamhaithe go daingean sa chur chuige cuimsitheach nua chun comhpháirtíochtaí a dhoimhniú le tríú tíortha maidir leis an imirce, cur chuige a leagtar amach sa Chomhshocrú. Leagtar amach i Roinn 7 thíos an chaoi a bhfuil an imirce á leabú i gcomhpháirtíochtaí cuimsitheacha nuachóirithe ar fud an domhain. Tá aghaidh á tabhairt ar an athligean isteach mar chuid riachtanach den chaidreamh ionas gur bhféadfar dul chun cinn a dhéanamh maidir le saincheisteanna leasa coitinn. Chuir an Coimisiún dlús leis an mbéim pholaitiúil ar an athligean isteach sa chaidreamh seachtrach, trí phlé a athsheoladh le linn teagmhálacha agus misin ardleibhéil déthaobhacha, agus trí theachtaireachtaí ábhartha leis na Ballstáit a chomhordú. Tá na huirlisí ar fad atá ar fáil don Choimisiún á n‑úsáid aige chun béim a leagan ar an tábhacht a bhaineann leis an bhfilleadh mar chuid lárnach amháin den bheartas imirce. Tá measúnú déanta ag an gCoimisiún agus ag na Ballstáit ar na sainorduithe atá ann cheana maidir le caibidlíocht i dtaca le Comhaontuithe an Aontais um Athligean Isteach agus phléigh siad cur chuige pragmatach, saincheaptha solúbtha chun dul chun cinn nithiúil a dhéanamh sa chaibidlíocht leanúnach. Tá an cur chuige sin á shaothrú go gníomhach ag an gCoimisiún, agus déanann an tSeirbhís Eorpach Gníomhaíochta Seachtraí agus Toscaireachtaí an Aontais saincheist an athligean isteach a ardú nuair a bhíonn siad i dteagmháil le príomhthíortha comhpháirtíochta maidir leis an imirce. Le cur chun feidhme an tsásra a bunaíodh le hAirteagal 25a den Chód Víosaí, soláthraítear cur chuige struchtúrtha chun feabhas a chur ar an gcomhar le tríú tíortha maidir leis an athligean isteach trí chreat a leagan síos chun breathnú air an gceist sin i gcomhthéacs staid fhoriomlán an chaidrimh agus trí nasc a chruthú idir comhar maidir leis an athligean isteach agus beartas víosaí an Aontais (féach Roinn 7 thíos). De bharr na staide idirnáisiúnta, bhí gá freisin le gníomhaíocht ón Aontas chun an t‑éascú víosaí a rinneadh roimhe seo a aisiompú. An 9 Samhain 2021, ghlac an Chomhairle an togra ón gCoimisiún maidir leis an gComhaontú um eisiúint víosaí a éascú idir an tAontas Eorpach agus an Bhealarúis a chur ar fionraí go páirteach. An 25 Feabhra 2022, glacadh fionraí pháirteach an Chomhaontaithe um Eisiúint Víosaí a Éascú idir an tAontas agus an Rúis, lena ndírítear ar shealbhóirí pasanna taidhleoireachta Rúiseacha, ar oifigigh rialtais na Rúise agus ar lucht gnó. An 9 Meán Fómhair 2022, cuireadh an Comhaontú um Eisiúint Víosaí a Éascú leis an Rúis ar fionraí, agus d’eisigh an Coimisiún treoirlínte maidir le víosaí a dheonú agus le víosaí a bhí ann cheana a láimhseáil. D’eisigh an Coimisiún treoir maidir le Rúisigh a thagann isteach i gcomhthéacs an ghéaraithe ar an gcogadh. 6.DUL CHUN CINN A DHÉANAMH MAIDIR LEIS AN gCOMHSHOCRÚ Leis na forbairtí is déanaí a bhaineann leis an imirce, mar aon leis an mbrú leanúnach a eascraíonn as an imirce neamhrialta ar roinnt bealaí, léirítear go bhfuil géar gá le córas imirce an Aontais atá inbhuanaithe cothrom. Tá an Comhshocrú maidir le hImirce agus Tearmann níos ábhartha ná riamh. Leis an gcomhaontú polaitiúil ar thángthas air an 7 Meán Fómhair 2022 maidir le treochlár comhpháirteach idir Parlaimint na hEorpa agus Uachtaránachtaí rothlacha Chomhairle an Aontais Eorpaigh, leagtar síos an bhunobair le haghaidh idirphlé méadaithe maidir leis an gComhshocrú, lena dtugtar spreagadh do thabhairt i gcrích na caibidlíochta faoi mhí Feabhra 2024 maidir leis na comhaid reachtacha uile atá ar feitheamh, comhaid a bhaineann le bainistiú tearmainn agus imirce. Leis an gcaibidlíocht ó fhómhar 2022, ba cheart go n‑áiritheofar dul chun cinn coibhéiseach cothrom, agus beidh ról lárnach ag an obair leantach a mbeidh comhaltaí Ghrúpa Teagmhála Pharlaimint na hEorpa um Thearmann agus Uachtaránachtaí rothlacha na Comhairle páirteach inti. Ó thaobh na Comhairle de, le cur chuige de réir a chéile Uachtaránacht na Fraince, cur chuige lena dtugtar le tuiscint go bhfuil leibhéal coibhéiseach tiomantais ag na Ballstáit i réimsí na dlúthpháirtíochta agus na freagrachta araon, tá dul chun cinn suntasach déanta i dtreo ghlacadh an chreata reachtaigh iomláin. Ghlac an Chomhairle sainorduithe caibidlíochta maidir leis an Scagadh agus tograí reachtacha ó Eurodac. Tá sé ríthabhachtach dul chun cinn a dhéanamh ar na comhaid sin ó thaobh cosaint neartaithe theorainn sheachtrach an Aontais chun a bhrú ar limistéar Schengen a mhaolú. Leis an Eurodac nua, cuideofar le gluaisteachtaí neamhúdaraithe agus imirce neamhrialta a rianú, cuirfear feabhas ar an bhféidearthachtaí maidir le fillteacha tar éis oibríochtaí cuardaigh agus tarrthála, agus comhlánfar an ceart idir-inoibritheachta. Leis an togra maidir le Scagadh, áiritheofar sainaithint thapa an nós imeachta ceart – tearmann nó filleadh – ag an teorainn nó laistigh den chríoch. Is díol sásaimh don Choimisiún é obair Uachtaránacht na Seice maidir le dlúthpháirtíocht agus an Rialachán maidir le Nósanna Imeachta um Thearmann. Moltar do na Ballstáit teacht ar chomhaontú maidir leis na Rialacháin um Bainistiú Tearmainn agus Imirce agus maidir leis an Nós Imeachta Tearmainn, chomh maith leis na tograí lena dtugtar aghaidh ar chineálacha éagsúla géarchéimeanna i réimse na himirce. Ar thaobh na Parlaiminte de, chuir na rapóirtéirí dréacht‑tuarascálacha i láthair maidir le gach togra reachtach a bhí ag gabháil leis an gComhshocrú in 2020, agus maidir leis an athmhúnlú ar an Treoir um Fhilleadh a moladh in 2018. Tá Grúpa Teagmhála Pharlaimint na hEorpa um Thearmann ag cuidiú leis an obair chun gach tuarascáil a ghlacadh go pras, i gcomhréir leis an ngealltanas a tugadh sa treochlár comhpháirteach. Dá gcuirfí tús leis an gcaibidlíocht maidir le Eurodac, an Rialachán maidir le Bainistiú Tearmainn agus Imirce agus an Rialachán maidir le Nósanna Imeachta Tearmainn agus bailchríoch a chur ar an obair ar na comhaid dhea-fhorbartha a moladh in 2016 mar chuid den athchóiriú níos leithne ar thearmann, sa chás sin bheadh tairbhí láithreacha ann ó thaobh feabhas a chur ar bhainistiú imirce agus freagairt chomhleanúnach ón Aontas a thabhairt ar na dúshláin atá ag teacht chun cinn. Go háirithe, ní mór an comhaontú sealadach ar thángthas air in 2018 i dtaca leis an Rialachán maidir le Creat Athlonnaithe an Aontais a thabhairt ar aghaidh, chun creat cobhsaí intuartha a thabhairt don Aontas le haghaidh beartais athlonnaithe agus ligean isteach ar fhoras daonnúil. Thángthas ar chomhaontú sealadach idir an Pharlaimint agus an Chomhairle i mí an Mheithimh 2018 freisin maidir leis an athmhúnlú ar an Treoir maidir le Coinníollacha Glactha agus leis an Rialachán Cáilitheachta. Ba cheart dul chun cinn a dhéanamh freisin maidir leis an gcreat reachtach nua maidir le filleadh, chun teacht ar chomhaontú maidir leis an togra le haghaidh athmhúnlú ar an Treoir um Fhilleadh, mar a leagtar amach sa Chomhshocrú. Ba cheart tús a chur arís leis an gcaibidlíocht chun aghaidh a thabhairt ar na pointí atá fós gan réiteach sna comhaid sin. I mí na Nollag 2021, mhol an Coimisiún Rialachán lena dtugtar aghaidh ar staideanna an ionstraimithe i réimse na himirce agus an tearmainn. Leis sin, leagfaí síos creat cobhsaí faoi rialacha an Aontais maidir le tearmann agus filleadh lena soiléireofaí conas a d’fhéadfadh na Ballstáit na staideanna sin a láimhseáil agus lánurraim á tabhairt do dhlí an Aontais, do chearta bunúsacha agus d’oibleagáidí idirnáisiúnta. Chuirfeadh sé deireadh leis an ngá atá le dul i muinín beart ad hoc i staideanna amach anseo ina dhéantar imircigh a ionstraimiú, mar a shainmhínítear i gCód Teorainneacha Schengen athbhreithnithe. Iarann an Coimisiún ar an bParlaimint agus ar an gComhairle dlús a chur lena gcuid oibre maidir leis an togra seo a chomhlánaíonn an cur chuige cuimsitheach i leith na himirce agus an tearmainn a chuirtear chun cinn sa Chomhshocrú, agus é a fhéachaint i dteannta an togra le haghaidh Rialachán maidir le Géarchéim agus force majeure. Tá an Coimisiún ag tnúth freisin le tús na caibidlíochta idir an Pharlaimint agus an Chomhairle maidir leis an togra ó mhí na Nollag 2021 chun Cód Teorainneacha Schengen a leasú, tar éis do shainordú caibidlíochta na Comhairle a bheith glactha i mí an Mheithimh. Tagann idir 2 agus 3 mhilliún náisiúnach neamh‑AE chuig an Aontas go dleathach gach bliain cheana féin. Comhchuid thábhachtach de chur chuige cuimsitheach an Chomhshocruithe is ea beartas um imirce dhleathach atá uaillmhianach agus inbhuanaithe. Is é is aidhm don phacáiste Scileanna agus Tallainne aghaidh a thabhairt ar na riachtanais margaidh saothair atá nasctha le treochtaí déimeagrafacha agus le ganntanais scileanna reatha san Aontas, sin agus ullmhúchán a dhéanamh i gcomhair riachtanais amach anseo. Cuimsíonn an pacáiste tionscnaimh dhlíthiúla, oibríochtúla agus bheartais chun tairbhe a dhéanamh do gheilleagar an Aontais, chun comhar agus comhpháirtíochtaí a neartú le tíortha lasmuigh den Aontas, agus chun bainistiú fadtéarmach na himirce a fheabhsú. Beidh beartais réamhbhreathnaitheacha maidir le himirce dhleathach isteach san Aontas sa mheántéarma agus san fhadtéarma dírithe ar thrí réimse gníomhaíochta: an cúram, an óige agus an nuálaíocht. Is é is aidhm do na beartais sin scileanna agus buanna a mhealladh chuig earnálacha a mbaineann ganntanais agus riachtanais phráinneacha saothair leo. Leis an athmhúnlú ar an Treoir maidir le cónaitheoirí fadtéarmacha, cuirfear tuilleadh feabhais ar chearta agus ar shoghluaisteacht laistigh den Aontas i gcás na n‑imirceach sin atá imeasctha go maith inár sochaithe cheana féin, agus leis an athmhúnlú ar an Treoir um Chead Aonair, déanfar na nósanna imeachta um chead isteach a chuíchóiriú agus a shimpliú a thuilleadh, rud a rachaidh chun tairbhe d’fhostóirí, d’údaráis imirce agus do na himircigh féin agus a chuirfidh feabhas ar chosaint na n‑oibrithe neamh‑AE. Le tús an phlé sa Pharlaimint agus sa Chomhairle maidir leis na tograí sin, cuirfear le creat daingean a bhunú chun tallann nua a mhealladh chuig an Aontas. Sa bhreis air sin, mar a d’fhógair an tUachtarán von der Leyen ina haitheasc ar Staid an Aontas, beidh 2023 mar Bhliain Eorpach na Scileanna. Beidh an Coimisiún ag obair ar ghníomhaíocht spriocdhírithe maidir le haitheantas a thabhairt do cháilíochtaí náisiúnach tríú tíortha chun cuidiú a thuilleadh le daoine tréitheacha a mhealladh chuig margadh saothair na hEorpa ó thríú tíortha.

Le beartas uaillmhianach inbhuanaithe um imirce dhleathach, cuirfear le trasuí ceart mar aon le cur i bhfeidhm agus forfheidhmiú na reachtaíochta atá i bhfeidhm. Leanfaidh an Coimisiún de dhlús a chur lena iarrachtaí ó thaobh comhar leis na Ballstáit chun a áirithiú go ndéanfar an Treoir maidir le hOibrithe Séasúracha agus an Treoir maidir le Smachtbhannaí i gcoinne Fostóirí a chur chun feidhme, a chur i bhfeidhm agus a fhorfheidhmiú ar bhealach cuí agus éifeachtach. Chun gur fearr is féidir náisiúnaigh tríú tír – lena n‑áirítear Úcránaigh – a chosaint ar dhúshaothrú saothair, comhoibríonn an Coimisiún leis an Údarás Eorpach Saothair, lena n‑áirítear faoi chuimsiú an ardáin Eorpach chun dul i ngleic le hobair neamhdhearbhaithe. Mhol an Coimisiún Rialachán togra maidir le táirgí arna ndéanamh le saothar éigeantais a thoirmeasc ar mhargadh an Aontais. 7.AG OBAIR IN ÉINEACHT LE COMHPHÁIRTITHE IDIRNÁISIÚNTA Idirphlé leis na príomh‑chomhpháirtithe maidir leis an imirce agus an easáitiú éigeantais Comhchuid riachtanach den chur chuige cuimsitheach a chuirtear chun cinn sa Chomhshocrú is ea an gné sheachtrach. Le bliain anuas, tá an tAontas ag méadú an idirphlé le tíortha comhpháirtíochta agus tá dlús curtha aige lena chuid iarrachtaí dul i mbun comhair atá chun tairbhe an dá thaobh i réimse na himirce, lena n‑áirítear sa chomhthéacs iltaobhach. Chun comhar marthanach a bhunú, tá sé ríthábhachtach don Aontas agus dá Bhallstáit labhairt d’aon ghuth leis na tíortha comhpháirtíochta faoi chuimsiú chur chuige ‘Fhoireann na hEorpa’, agus tacaíocht shaincheaptha a chur ar fáil chun aghaidh a thabhairt ar a riachtanais chomh maith. Baineann na comhpháirtíochtaí le raon iomlán an chomhair maidir leis an imirce agus leis an easáitiú éigeantais. Braitheann an cur chuige comhpháirteach chomh maith céanna ar idirphlé na dtíortha comhpháirtíochta leis an Aontas agus leis na Ballstáit de mheon comhair agus urraime frithpháirtí. Mar fhreagairt ar Chonclúidí na Comhairle Eorpaí an 24-25 Meitheamh 2021, tá pleananna gníomhaíochta cuimsitheacha i bhfeidhm chun feabhas a chur ar an gcomhar le deich bpríomhthír chomhpháirtíochta, rud a chuireann leis an dul chun cinn a rinneadh roimhe seo agus a leagann amach cuspóirí nithiúla, amchláir agus bearta tacaíochta breise chun an comhar idirnáisiúnta a fheabhsú. Is é is aidhm do na pleananna gníomhaíochta sin, atá bunaithe ar phlé leis na Ballstáit, comhordú agus sineirgí na ngníomhaíochtaí, na dtionscadal agus na n‑acmhainní a áirithiú, agus iad dírithe ar chomhar oibríochtúil le tíortha comhpháirtíochta ar leith. Mar chuid den chur chuige céimnitheach agus chun comhleanúnachas láidir a thógáil idir obair dhéthaobhach an Aontais agus na mBallstát maidir le gné sheachtrach an Chomhshocraithe, lainseáil Uachtaránacht na Fraince ar an gComhairle comhlacht comhordúcháin nua sa Chomhairle: an Sásra Comhordúcháin Oibríochtúil le haghaidh Ghné Sheachtrach na hImirce (Mocadem). In éineacht leis an bplé straitéiseach sa Mheitheal um Imirce Sheachtrach (EMWP), chuidigh fócas oibríochtúil Mocadem le cur chuige coiteann straitéiseach saincheaptha a chomhdhlúthú i leith comhpháirtithe sonracha. Leanann an obair chun comhordú agus comhlántacht a áirithiú idir gníomhaíochta arna maoiniú ag na Ballstát agus ag cistí an Aontais. Roinneann an Coimisiún agus na Ballstáit faisnéis agus comhordaíonn siad a gcur chuige i leith na ngníomhaíochtaí réigiúnacha agus déthaobhacha a bhfuil sé beartaithe acu a mhaoiniú i réimse na himirce agus an easáitithe éigeantais, i gcomhréir leis na cuspóirí polaitiúla a leagtar amach in EMWP agus Mocadem, agus leis na Cláir Ilbhliantúla Tháscacha a comhaontaíodh, sa Ghrúpa Comhordúcháin um Imirce faoin Ionstraim um Chomharsanacht, Forbairt agus Comhar Idirnáisiúnta (NDICI-an Eoraip Dhomhanda), agus ionstraimí na mBallstát um chomhar déthaobhach. Le linn cuairteanna agus plé polaitiúil i mbliana, faoi chuimsiú cur chuige atá cuimsitheach agus cothrom, cuireadh an imirce agus an t‑easáitiú éigeantais i gcomhthéacs an chaidrimh dhéthaobhaigh agus réigiúnaigh níos leithne atá againn, i Maracó, sa Túinéis, san Éigipt, sa Libia, san Ailgéir, sa Mháratáin, sa tSeineagáil, sa Nígir, sa Nigéir, san Aetóip, sa Phacastáin, sa Bhanglaidéis, san Iaráic, san Iordáin, sa Liobáin, sa Tuirc agus sna Balcáin Thiar, in Aontas na hAfraice, mar aon le próisis Rabat, Phrág agus Chartúm. For-rochtain rathúil - cur i gcoinne ionstraimiú na n‑imirceach ag an mBealarúis Le for-rochtain an Aontais chuig comhpháirtithe atá tráthúil, diongbháilte agus aontaithe, is féidir torthaí suntasacha a bhaint amach, rud a léirigh an fhreagairt ar an ionstraimiú a rinne réimeas na Bealarúise ar imircigh. Bhí teagmháil ardleibhéil ag an Ardionadaí, an Leas‑Uachtarán Schinas agus ag roinnt de na Coimisinéirí le tíortha tionscnaimh agus idirthurais, le cuideachtaí aerlíne agus le húdaráis eitlíochta sibhialta, chun comhghuaillíocht a thógáil chun dul i ngleic leis an ionsaí hibrideach sin. I gcomhar le for-rochtain ardleibhéil ó na Ballstáit, thug an Leas‑Uachtarán Schinas cuairt ar an Iaráic, ar Aontas na nÉimíríochtaí Arabacha, ar an Liobáin, ar an Tuirc agus ar an Úisbéiceastáin. Rinne Toscaireachtaí AE démarches comhpháirteacha i dteannta na mBallstát, agus ag na Ballstáit ag gníomhú dóibh ar bhonn déthaobhach, sa Chasacstáin, san India, sa tSeoirsia, san Úcráin, sa Tuirc agus san Úisbéiceastáin. Is éard a bhí mar thoradh air sin, laghdú suntasach ar eitiltí chuig Mionsc, srianta taistil do náisiúntachtaí áirithe in aerfoirt ar leith agus líon suntasach fillteacha agus aisdúichithe, go háirithe mar gheall ar iarrachtaí suntasacha na hIaráice. Rinne an Coimisiún leasú ar thionscadail a bhí ar siúl ag an am chun feasacht a scaipeadh maidir leis na contúirtí a bhain le hionstraimiú (san Iaráic, sa Tuirc agus sa tSiria mar shampla), agus d’oibrigh sé leis an Eagraíocht Idirnáisiúnta um Imirce chun tacú leis na himircigh sa Bhealarúis filleadh go deonach ar a dtír thionscnaimh agus chun tacú lena n‑ath‑imeascadh sna tíortha sin. Ghníomhaigh an tAontas go pras freisin chun na daoine a ndearnadh ionstraimiú orthu agus teorainneacha seachtracha an Aontais araon a chosaint. D’obair an Coimisiún agus Gníomhaireachtaí an Aontais go dlúth le húdaráis na Liotuáine, na Polainne agus na Laitvia chun cosaint teorann a threisiú, chun smuigleáil imirceach a chomhrac, chun acmhainneacht tearmainn agus ghlactha a neartú, agus chun fillteacha a fheabhsú. Ní mór faireachas leanúnach a dhéanamh ar theorainn an Aontais leis an mBealarúis. Is ábhartha fós iad na noirm atá beartaithe maidir le smachtbhannaí ar oibreoirí aerlíne agus ní mór iad a ghlacadh go tapa. Tá gá le haird leanúnach ón Aontas in 2022 ar shreabha suntasacha na ndaoine trasna na Meánmhara. Le rannpháirtíocht le Maracó i mbliana, deimhníodh tiomantas láidir comhpháirteach chun leanúint leis an idirphlé agus leis an gcomhar i ngach réimse a bhaineann leis an imirce, lena n‑áirítear an ghné réigiúnach, an filleadh, Comhpháirtíochtaí Tallainne agus an comhrac i gcoinne smuigleáil imirceach. Sa Libia, d’ainneoin na timpeallachta polaitiúla dúshlánaí, tá an tAontas i mbun rannpháirtíochta chun aghaidh a thabhairt ar riachtanais bhunúsacha i dtaca le himircigh agus dídeanaithe leochaileacha a chosaint agus le smuigleáil imirceach a chomhrac, lena n‑áirítear trí mhisin CBSC. Léirigh rannpháirtíocht an Aontais leis an Nígir agus leis an Máratáin gur léir go bhfuil an dá thaobh toilteanach aghaidh a thabhairt ar shreabha imirce agus comhoibriú leis an Aontas. Bhí an comhar tríthaobhach idir an tAontas Afracach (AU), an tAontas Eorpach agus na Náisiúin Aontaithe an‑éifeachtach ó thaobh aghaidh a thabhairt ar shaincheisteanna cosanta sa Libia le cúig bliana anuas agus tá obair ar bun anois chun dlús a chur an athuair leis an gcomhar. Ag an gCruinniú Mullaigh idir an tAontas Eorpach (AE) agus an tAontas Afracach i mí Feabhra 2022, chomhaontaigh na ceannairí comhpháirtíocht fheabhsaithe i leith na himirce agus na soghluaisteachta, mar a leagadh amach i nDearbhú Comhpháirteach an Chruinnithe Mullaigh (Fís Chomhpháirteach le haghaidh 2030). I rith na bliana, dhoimhnigh na comhpháirtithe a gcomhar i gcomhthéacs an Idirphlé idir an tAontas Eorpach agus an tAontas Afracach maidir le hImirce agus Soghluaisteacht Idir-ilchríochach. Ba dhíol sásaimh don Aontas gur glacadh an Dearbhú maidir leis an dul chun cinn chun an Comhshocruithe Dhomhanda maidir leis an Imirce a chur chun feidhme ag an bhFóram um Athbhreithniú ar an Imirce Idirnáisiúnta i mí na Bealtaine 2022. Is láidre ná riamh an comhar atá ar bun idir an tAontas agus na Stáit Aontaithe agus Ceanada, trí shraith idirphlé ardleibhéil maidir le saincheisteanna a bhaineann leis an imirce, an Afganastáin agus Meiriceá Laidineach ina measc, sa bhreis ar an dlúthchomhar maidir le tacaíocht a thabhairt dóibh siúd atá ag teitheadh ó ionradh na Rúise ar an Úcráin (féach Roinn 2 thuas). Cosaint do dhaoine a easáitíodh go héigeantach agus tacaíocht do na tíortha óstacha Faoi dheireadh 2021, bhí breis agus 89.3 milliún duine easáitithe mar gheall ar chogadh, foréigean, géarleanúint agus sáruithe ar chearta an duine, líon a bhí 8 % níos mó i gcomparáid leis an mbliain roimhe sin, agus os cionn dhá oiread an líon a bhí ann 10 mbliana ó shin. Ó shin i leith, méadaíodh an líon sin go dtí 100 milliún mar gheall ar ionradh na Rúise ar an Úcráin agus éigeandálaí eile, amhail cásanna na hAfganastáine, na Siria, Veiniséala agus na Súdáine Theas. I gcomhréir le gealltanais dhomhanda an Aontais, de réir a chéile, tá an rannpháirtíocht sa réimse sin tar éis bogadh ó chur chuige daonnúil gearrthéarmach go dtí cur chuige forbartha níos fadtéarmaí, agus é ag cur réitigh mharthanacha chun cinn do dhaoine a easáitíodh go héigeantach agus dá bpobail óstacha, i gcomhréir leis an nasc idir an daonnúlachas, an fhorbairt agus an tsíocháin. Is ceannaire agus deontóir domhanda é an tAontas maidir le feabhas a chur ar an gcosaint agus ar an gcuidiú do dhaoine a easáitíodh go héigeantach agus dá n‑óstaigh, d’fhonn beatha a shábháil agus bonn a chur faoi réitigh mharthanacha. -Tacaíocht do dhaoine atá easáitithe laistigh den Úcráin Is cúis mhór imní é an staid dhaonnúil san Úcráin go fóill, agus tá sibhialtaigh ag fulaingt go mór, go háirithe sa deisceart agus san oirthear. Tá 17.7 milliún duine i ngátar, sin os cionn aon trian den daonra iomlán. D’ainneoin deacrachtaí rochtana, chuidigh an fhreagairt dhaonnúil idirnáisiúnta le breis agus 13.3 milliún duine ar fud na tíre, trí chomhar maith idir an tAontas Eorpach, na Náisiún Aontaithe, eagraíochtaí neamhrialtasacha idirnáisiúnta agus eagraíochtaí idirnáisiúnta. Ina theannta sin, thacaigh cistiú daonnúil ón Aontas leo siúd a theith go dtí an Mholdóiv. Tá an tAontas ag tarraingt ar gach acmhainn is féidir chun an staid laistigh den Úcráin a mhaolú. Tá an oibríocht is mó riamh á reáchtáil ag an Sásra Aontais um Chosaint Shibhialta, agus breis agus 68 500 tona cúnaimh curtha ar fáil aige faoi dheireadh mhí Mheán Fómhair, lena n‑airítear aonaid dídine. Seachadadh 300 gineadóir agus breosla, agus tá ullmhúcháin ar siúl le haghaidh riachtanais an gheimhridh atá le teacht. Aistríodh beagnach 1 500 othar a raibh riochtaí tromchúiseacha orthu amach chuig an Aontas. Tá an tAontas ag tacú freisin le Plean Mearthéarnaimh na hÚcráine le haghaidh scoileanna, agus gealltanas déanta aige le déanaí deisiúcháin phráinneacha dar luach € 100 milliún ar scoileanna agus ar naíonraí a chistiú. -Tacaíocht do dhaoine a easáitíodh go héigeantach agus do phobail óstacha sa tSiria, sa Liobáin, san Iordáin, sa Tuirc agus san Iaráic Tar éis 11 bhliain, tá tionchar fós ag géarchéim na Siria ar an gcobhsaíocht réigiúnach, rud a fhágann go bhfuil cúnamh de dhíth ar líon mór daoine. Tá an tAontas agus a Bhallstáit tiomanta fós do thacaíocht a thabhairt d’iarrachtaí i leith réiteach síochánta i gcomhréir le Rún 2254 ó Chomhairle Slándála na Náisiún Aontaithe, lena gcuirfí ar a gcumas do na Siriaigh easáitithe filleadh abhaile nuair a bheidh dálaí slána, deonacha agus díniteacha i bhfeidhm. Is é tosaíocht an Choimisiúin fós é aistriú a chur chun cinn sa tSiria, agus tionchar na géarchéime a mhaolú san am céanna, trí thacaíocht dhíreach a thabhairt don phobal. Cuirtear an tacaíocht go léir chun feidhme faoi pharaiméadair dhiana oibríochtúla. Leanann an tAontas de dhlúthpháirtíocht a léiriú leis an Liobáin agus é ag coinneáil a leibhéal tacaíochta do dhídeanaithe ón tSiria agus do Liobánaigh leochaileacha araon, sin agus an rochtain ar sheirbhísí bunúsacha a áirithiú agus cabhair a thabhairt do phobail óstacha san am céanna, chomh maith le faireachán a dhéanamh ar imeachtaí. Cuireann an tAontas tacaíocht ar fáil freisin chun cuidiú leis an Iordáin déileáil le hiarmhairtí sláinte agus socheacnamaíocha na paindéime, mar aon le gníomhaíochtaí a bhaineann le géarchéime na Siria. Tá sé beartaithe freisin tacaíocht a thabhairt d’imeascadh dídeanaithe ón tSiria i gcórais náisiúnta san Iaráic.

An Ráiteas idir an tAontas agus an Tuirc ó mhí Mhárta 2016, is é sin an príomhchreat fós faoina rialaítear an comhar idir an tAontas agus an Tuirc i réimse na himirce, agus cuireann an tAontas béim ar a thábhachtaí atá sé na gealltanais uile faoin Ráiteas a chur chun feidhme. Leanann an tAontas go háirithe de bheith ag tathant ar an Tuirc tús a chur arís le hoibríochtaí um fhilleadh ón nGréig, i gcomhréir leis an ngealltanas a rinneadh faoin Ráiteas, mar aon le himirce neamhrialta chuig Ballstáit an Aontais a chosc. Tá an Tuirc ag óstáil ceann de na daonraí dídeanaithe is mó ar domhan, agus 4 mhilliún duine i gceist leis, 3.7 milliún Siriach san áireamh. Leanann an tAontas de chúnamh a thabhairt d’iarrachtaí na Tuirce agus tá cistiú breise á shlógadh aige le haghaidh na ndídeanaithe agus a bpobal óstach. Aistreoidh an tSaoráid do Dhídeanaithe sa Tuirc ó chúnamh daonnúil go cúnamh forbartha le haghaidh oideachais agus riachtanais bhunúsacha faoi thús 2023. Dhoimhnigh an tAontas a idirphlé imirce leis an Tuirc freisin, lena n‑áirítear tríd an gcéad Idirphlé Ardleibhéil idir an tAontas agus an Tuirc maidir leis an Imirce agus an tSlándáil an 12 Deireadh Fómhair 2021 in Ankara, inar leagadh béim sa phlé ar dhúshláin choiteanna agus ar an ngá frithpháirteach le hobair i dtreo cosc a chur ar bhealaí imirce agus bagairtí slándála nua. -Tacaíocht do dhaoine easáitithe in áiteanna eile ar domhan D’ainneoin an éilimh mhóir ar na cistí atá ar fáil i ngeall ar ghéarchéim na hÚcráine agus chun cuidiú le dídeanaithe ón tSiria sa Tuirc agus sa réigiún, tá an tAontas lántiomanta i gcónaí do chabhair a thabhairt do dhaoine a easáitíodh go héigeantach agus a bpobail óstacha ar fud an domhain - do Veiniséalaigh atá á n‑óstáil sa Cholóim, in Eacuadór agus i bPeiriú, do dhaoine easáitithe ón Maenmar agus laistigh de, do dhaoine easáitithe go hinmheánach agus dídeanaithe atá á n‑óstáil san Iaráic, san Aetóip agus sa tSúdáin, agus d’Afganastánaigh atá á n‑óstáil san Iaráin agus sa Phacastáin. Is comhalta gníomhach é an tAontas de na hardáin tacaíochta réigiúnacha a seoladh ag Fóram Domhanda 2019 maidir le Dídeanaithe, lena gcuirtear tacaíocht pholaitiúil agus airgeadais ar fáil, trí chúnamh daonnúil agus comhar um fhorbairt. San Afraic, lean an Tionscnamh Comhpháirteach AE-IOM um Chosaint agus Ath‑imeascadh Imirceach de bheith ag freagairt do riachtanais na n‑imirceach sáinnithe agus leochaileach i 26 thír san Afraic, ag cabhrú leo siúd atá en route, ag tairiscint cúnamh um fhilleadh deonach dóibh siúd a chinneann filleadh, agus ag tacú le fillithe agus a bpobail sa phróiseas ath‑imeasctha. Leanann an Sásra um Idirthuras Éigeandála de spás sábháilte agus réitigh fhadtéarmacha a chur ar fáil do na hiarrthóirí tearmainn is agus do na dhídeanaithe is leochailí in Libia, rud trínar féidir iad a bhogadh amach chuig an Nígir agus chuig Ruanda d’fhonn iad a athlonnú ag pointe is faide anonn chuig Ballstáit agus chuig comhpháirtithe eile. San Áise, tá príomhról polaitiúil agus airgeadais glactha ag an Aontas maidir le heasáitiú réigiúnach ón Afganastáin, lena n‑áirítear tríd an gCathaoirleacht ar Chroíghrúpa an ardáin tacaíochta faoin Straitéis um Réitigh do Dhídeanaithe Afganastánacha , trí thacaíocht a thabhairt don 5.9 milliún Afganastánach a mheastar a bheith easáitithe laistigh den Afganastáin agus do na daoine easáitithe agus a bpobail óstacha san Iaráin agus sa Phacastáin freisin. I Maenmar, tá cistiú cabhrach daonnúla curtha ar fáil ag an Aontas in 2022 chun aghaidh a thabhairt ar riachtanais láithreacha na ndaoine is leochailí i bpobail atá buailte ag coinbhleacht, mar aon leis na daoine atá easáitithe ina dtír féin agus an milliún dídeanaí Róihinse atá ina gcónaí sna campaí agus sna lonnaíochtaí sa Bhanglaidéis. Agus iad ag cur leis an dialóg threisithe tar éis do réimeas na Bealarúis imircigh na hIaráice a ionstraimiú, tá an tAontas agus an Iaráic ag obair le chéile ar ath‑imeascadh na bhfillithe agus na bpobal easáitithe. Deiseanna eacnamaíocha a chruthú agus aghaidh a thabhairt ar bhunchúiseanna na himirce neamhrialta Tá tionchar meántéarmach agus fadtéarmach ag comhar an Aontais um fhorbairt ó thaobh aghaidh a thabhairt ar bhunchúiseanna struchtúracha na himirce neamhrialta agus an easáitithe éigeantais. Is féidir le gníomhaíochtaí i réimsí amhail dea-rialachas, coinbhleachtaí a chosc agus maolú ar an athrú aeráide, chomh maith le forbairt shocheacnamaíoch, iarmhairt dhíreach a bheith acu ar an imirce. Tríd an Tairseach Dhomhanda, tá an tAontas ag rannchuidiú leis an mbearna infheistíochta dhomhanda a laghdú, tacú leis an téarnamh eacnamaíoch domhanda agus an t‑aistriú glas agus an t‑aistriú digiteach a thionlacan lasmuigh de theorainneacha na hEorpa. Tionscnaimh thiomnaithe a chuirtear i gcrích mar chuid den Tairseach Dhomhanda, bíonn siad dírithe ar réigiúin shonracha, amhail Comharsanacht an Deiscirt, an Afraic agus Meiriceá Laidineach, agus spreagtar leo téarnamh socheacnamaíoch fadtéarmach agus an fhorbairt inbhuanaithe i gcoitinne. Tá gníomhaíochtaí ann freisin atá dírithe go sonrach ar dheiseanna agus ar an infhostaitheacht d’imircigh agus do phobail óstacha. Comhpháirtíochtaí chun rialachas agus bainistiú na himirce a neartú Ní mór do chomhpháirtíochtaí le tríú tíortha cothromaíocht a léiriú idir a gcuid riachtanas agus leasanna an Aontais. Le bliain anuas tá dul chun cinn déanta maidir le haghaidh a thabhairt ar shaincheisteanna maidir le filleadh, athligean isteach, bainistiú teorainneacha agus líonraí smuigleála. Tá comhar oibríochtúil maidir le bainistiú teorainneacha á shaothrú le líon méadaitheach príomh‑chomhpháirtithe. Na comhaontuithe stádais leis an Albáin, le Montainéagró agus leis an tSeirbia maidir leis an nGarda Teorann agus Cósta Eorpaigh cuireann siad ar chumas Frontex foirne ó bhuanchór an Gharda Teorann agus Cósta Eorpaigh agus trealamh teicniúil a imscaradh ar chríoch na dtíortha comhpháirtíochta sin. Tá tionchar díreach aige sin maidir le haghaidh a thabhairt ar an imirce neamhrialta agus ar an gcoireacht eagraithe. Tá comhaontú stádais faoi bhealach leis an Macadóin Thuaidh agus tá an Coimisiún ag ullmhú chun sainordú a mholadh chun comhaontú stádais a chaibidliú leis an mBoisnia agus an Heirseagaivéin. Rinneadh comhaontú stádais leis an Moldóiv a chaibidliú agus tháinig sé i bhfeidhm go fíor-thapa. Is iad na sainorduithe maidir le comhaontuithe stádais a chaibidliú leis an tSeineagáil agus leis an Máratáin na chéad sainorduithe i dtaca le tíortha comhpháirtíochta san Afraic, agus is é is aidhm dóibh tacú le bainistiú na dteorainneacha, smuigleáil na n‑imirceach a chomhrac agus an imirce neamhrialta ar bhealach an Atlantaigh a laghdú. Tá socrú oibre idir Frontex agus misean an Chomhbheartais Slándála agus Cosanta (CBSC), EUCAP Sahel Niger, i bhfeidhm cheana féin. Tá Frontex agus an Nígir gar do shocrú oibre a chomhaontú freisin. Tá socruithe oibre á gcaibidliú le EUBAM na Libia agus le EUAM na hÚcráine. Leanann misin agus oibríochtaí CBSC de rannchuidiú tábhachtach a dhéanamh i gcásanna ina bhfuil an comhrac i gcoinne na himirce neamhrialta nó smuigleáil imirceach mar chuid dá sainorduithe. Tacaíonn misin shibhialtacha sa Libia, sa Nígir, i Mailí, san Iaráic, sa Chosaiv*, sa Phalaistín le húdaráis na Stát óstach agus iad ag iarraidh a n‑acmhainneachtaí a neartú i réimse an bhainistithe teorainneacha, chun aghaidh a thabhairt ar imirce neamhrialta agus smuigleáil imirceach, chomh maith le saincheisteanna slándála amhail gáinneáil ar dhaoine. Mar a luadh thuas, is gné ríthábhachtach den chaidreamh maidir le bainistiú na himirce é an filleadh agus an t‑athligean isteach. Leis an measúnú bliantúil faoi Airteagal 25a den Chód Víosaí, rannchuidítear le saincheisteanna sonracha a shainaithint i gcomhar le tríú tíortha maidir le hathligean isteach agus lena áirithiú go dtabharfar aghaidh orthu sin go rialta, trí rannpháirtíocht spriocdhírithe maidir le hathligean isteach, nó mar chuid d’idirphlé níos leithne maidir leis an imirce. Cuidíonn an rannpháirtíocht fheabhsaithe sin lena áirithiú go leanfar ar aghaidh san am céanna leis an dul chun cinn maidir le hathligean isteach agus maidir le réimsí eile na gcomhpháirtíochtaí le tríú tíortha. Tar éis ghlacadh na chéad tuarascála measúnachta maidir le comhar um athligean isteach don bhliain 2019, mhol an Coimisiún don Chomhairle bearta sriantacha sealadacha a ghlacadh maidir le víosaí gearrfhanachta don Bhanglaidéis, don Iaráic agus don Ghaimbia ó tharla nár leor na leibhéil chomhair a chuir siad ar fáil maidir le hathligean isteach, agus caidreamh foriomlán an Aontais leis na tíortha sin á chur san áireamh. I mí Dheireadh Fómhair 2021, ghlac an Chomhairle bearta sriantacha sealadacha don Ghaimbia. Tá siad sin fós i bhfeidhm, ach tugadh céimeanna tábhachtacha chun cinn, tríd an moratóir ar fhilleadh éigeantach a bhaint (Márta 2022). Tar éis rannpháirtíocht fheabhsaithe leis an mBanglaidéis agus leis an Iaráic, chinn an Chomhairle gan bearta a fhorchur ar an mBanglaidéis, i bhfianaise an dul chun cinn a bhí déanta aici. Tá an comhar leis an Iaráic fós faoi ghrinnscrúdú. I mí na Nollag 2021, ghlac an Coimisiún a dara measúnú ar an gcomhar maidir le hathligean isteach don bhliain 2020, agus i dteannta an Ardionadaí, chuir sé dlús leis an rannpháirtíocht le roinnt tíortha comhpháirtíochta i gcásanna ina raibh tuilleadh gníomhaíocht ag teastáil mar gheall ar chomhar neamhleor. Beidh torthaí na rannpháirtíochta sin mar bhonn eolais do chinneadh an Choimisiúin maidir le bearta víosa féideartha, agus caidreamh foriomlán an Aontais leis na tríú tíortha lena mbaineann á chur san áireamh. Tá sé beartaithe go nglacfar an tríú tuarascáil mheasúnachta ag deireadh na bliana. An 6 Aibreán 2022, mhol an Coimisiún náisiúnaigh Chatar agus Chuáit a dhíolmhú ón gceanglas víosa le haghaidh gearrfhanachtaí san Aontas. Seasann an Coimisiún leis an measúnú a rinne sé i mí Iúil 2018 go bhfuil na tagarmharcanna uile um léirscaoileadh víosaí comhlíonta ag an gCosaiv agus gur cheart taisteal gan víosa a dheonú do mhuintir na Cosaive. Ina theannta sin, leanann an Coimisiún de bheith ag scagadh gach comhaontú atá aige le tríú tíortha faoina gceadaítear taisteal gan víosa, chun aon riosca imirce nó slándála a bhaineann leo a shainaithint. Mar thoradh air sin, tá comhaontú an Aontais maidir le tarscaoileadh víosaí le Vanuatú curtha ar fionraí go páirteach ón 4 Bealtaine 2022 chun na rioscaí slándála a eascraíonn as scéim saoránachta infheisteoirí Vanuatú a mhaolú. Ós rud é nár tugadh aghaidh ar ábhair imní an Aontais, d’fhéadfaí síneadh 18 mí eile a chur leis an bhfionraí sin. I mí Iúil, sheol an Coimisiún, i gcomhar leis an tSeirbhís Eorpach Gníomhaíochta Seachtraí, na chéad chomhpháirtíochtaí oibríochtúla frith‑smuigleála le Maracó agus leis an Nígir, tar éis phlean gníomhaíochta athnuaite an Aontais i gcoinne smuigleáil imirceach 2021-2025. Is é is aidhm do na comhpháirtíochtaí na creataí dlíthiúla, beartais, oibríochtúla agus straitéiseacha a neartú i dtíortha comhpháirtíochta mar fhreagairt ar smuigleáil imirceach, agus úinéireacht, tionchar agus inbhuanaitheacht fhadtéarmach a n‑iarrachtaí a mhéadú. Áireofar sna comhpháirtíochtaí tacaíocht do bhainistiú teorainneacha, comhar póilíneachta feabhsaithe (lena n‑áirítear imscrúduithe comhpháirteacha), múscailt feasachta maidir leis na contúirtí a bhaineann leis an imirce neamhrialta, agus comhar feabhsaithe le gníomhaireachtaí an Aontais. Conairí dlíthiúla isteach san Eoraip a fhorbairt Tá gá le beartas imirce dleathaí Aontais a bheadh uaillmhianach agus inbhuanaithe chun bealaí sábháilte chun na hEorpa a chruthú agus chun cuidiú le daoine oilte agus tréitheacha atá de dhíth ar ár ngeilleagair a mhealladh, i bhfianaise daonra atá ag dul in aois agus bearnaí práinneacha scileanna. Is gné thábhachtach é freisin i gcomhpháirtíochtaí rathúla. Le Linn Tallann an Aontais a mholtar sa phacáiste Scileanna agus Tallainne, chruthófaí an chéad ardán agus uirlis meaitseála uile-Aontais chun cabhrú le fostóirí teacht ar an bhfoireann a theastaíonn uathu agus chun an tAontas a dhéanamh níos tarraingtí do náisiúnaigh tríú tír atá ag lorg deiseanna. Mar a luaitear thuas, cuideoidh Treoirthionscadal Linn Tallann an Aontais sa chéad chéim le muintir na hÚcráine cur lena gcuid scileanna agus lena dtaithí. -Comhpháirtíochtaí Tallainne

Le Comhpháirtíochtaí Tallainne le comhpháirtithe tábhachtacha, féachfar le soghluaisteacht idirnáisiúnta an lucht saothair a threisiú agus tallann a fhorbairt chun leas na mBallstát, na dtíortha comhpháirtíochta agus na bpobal gnó ar an dá thaobh, agus do na daoine aonair lena mbaineann. Déanfaidh an Coimisiún bearta nithiúla i dtreo na chéad Chomhpháirtíochtaí Tallainne le Maracó, leis an Túinéis agus leis an Éigipt faoi dheireadh 2022, bunaithe ar an gcomhar láidir leanúnach maidir le gach gné de bhainistiú na himirce. Cuirfidh sé sin le treoirthionscadal atá ar siúl faoi láthair, chomh maith le comhairliúcháin leis na páirtithe leasmhara go léir. Beidh leasanna sonracha agus tiomantas na dtíortha comhpháirtíochta ríthábhachtach chun go n‑éireoidh leo, chomh maith le leasanna agus tiomantas na mBallstát, a bhfuil inniúlacht fós acu maidir le himirce lucht oibre. Iarrann an Coimisiún ar na Ballstáit páirt ghníomhach a ghlacadh sa phlé le tíortha comhpháirtíochta maidir le Comhpháirtíochtaí Tallainne agus tograí nithiúla a thíolacadh maidir leis an gcaoi a bhféadfadh siad sin cabhrú chun aghaidh a thabhairt ar a riachtanais i margadh an tsaothair, go háirithe trí líon na n‑áiteanna atá ar fáil sna príomhearnálacha a shainaithint agus trí ról a thabhairt do chuideachtaí príobháideacha. Ina dhiaidh sin, d’fhéadfaí féachaint ar Chomhpháirtíochtaí Tallainne le tíortha breise. -Conairí dlíthiúla i dtreo na cosanta: athlonnú agus ligean isteach ar fhoras daonnúil Is cuid dhílis den Chomhshocrú é an t‑athlonnú agus is gné thábhachtach de bheartas imirce an Aontais é. Cuireann an tAontas cuid shuntasach leis na hiarrachtaí athlonnaithe ar fud an domhain agus tá sé tiomanta don ghealltanas sin a choinneáil. Mar thoradh ar chleachtadh gealltanais 2021-2022, tugadh beagnach 65 000 gealltanas san iomlán, ina gcomhcheanglaítear athlonnú agus, den chéad uair, ligean isteach ar fhoras daonnúil, lena n‑áirítear áiteanna a cuireadh i leataobh d’Afganastánaigh atá i mbaol tar éis thitim Chabúl i mí Lúnasa 2021. Leanann an tAontas de bheith ag freagairt do riachtanais na Siria agus na Meánmhara Láir agus go dtí mí an Mheithimh 2022, thuairiscigh na Ballstáit níos mó ná 36 000 duine a tháinig isteach faoi chuimsiú scéime athlonnaithe nó ligean isteach dhaonnúil le chéile. Chun leanúnachas a áirithiú in iarrachtaí an Aontais, d’iarr an Coimisiún ar na Ballstáit le déanaí gealltanais nua a dhéanamh do 2023, le tacaíocht ó chistiú leanúnach ón Aontas. Fiú in aimsir an bhrú, tá sé ríthábhachtach go gcothóidh an tAontas a cheannaireacht maidir leis an athlonnú. Is féidir le réitigh nuálacha cabhrú chun aghaidh a thabhairt ar scrogaill ghlactha — go háirithe is féidir ról lárnach a bheith ag cláir urraíochta pobail maidir le cóiríocht a chur ar fáil agus ról níos láidre a thabhairt don tsochaí shibhialta i bhfáiltiú agus in imeascadh na nuatheachtaithe. Tacóidh an tionscnamh Safe Homes leis sin, ag tarraingt ar na ceachtanna a foghlaimíodh ó ghlacadh na ndaoine atá ag teitheadh ó ionradh na Rúise ar an Úcráin chun feabhas a chur ar na córais ghlactha trí fháiltiú pobail. San fhómhar, reáchtálfaidh an tAontas an dara Fóram Ardleibhéil um Athlonnú chun nuálaíochtaí den sórt sin a phlé le príomh‑chomhpháirtithe domhanda agus le heagraíochtaí idirnáisiúnta. Uirlisí airgeadais agus oibríochtúla -Cistiú Chun comhpháirtíochtaí cuimsitheacha imirce a chruthú agus chun an rannpháirtíocht pholaitiúil mhéadaithe a chomhlánú, tiomnaíonn an tAontas tacaíocht agus cistiú suntasach chun cur le cumas na dtíortha comhpháirtíochta aghaidh a thabhairt ar gach gné den imirce agus den easáitiú éigeantais. Leis an Ionstraim nua maidir leis an gComharsanacht, an Fhorbairt agus an Comhar Idirnáisiúnta (NDICI-an Eoraip Dhomhanda), sainaithnítear an imirce agus an t‑easáitiú éigeantach mar phríomhréimse le haghaidh comhar le tíortha comhpháirtíochta. Sa phróiseas clársceidealaithe a rinneadh in 2021 agus 2022, cuireadh san áireamh an sprioc tháscach 10 % maidir le caiteachas ar imirce, chun a áirithiú go mbainfí amach é, agus saincheisteanna ábhartha imirce agus easáitithe éigeantais comhtháite ar bhealach saincheaptha ach solúbtha, saincheisteanna a bhaineann le cosaint, imirce dhleathach, bainistiú teorainneacha, chomh maith le filleadh agus ath‑imeascadh agus bunchúiseanna na himirce neamhrialta agus an easáitithe éigeantais. Le sprioc chaiteachais NDICI-an Eoraip Dhomhanda maidir leis an imirce agus leis an easáitiú éigeantais, leagadh síos an bhunobair don Choimisiún chun cur chuige níos cuimsithí agus níos comhleanúnaí a ghlacadh agus aghaidh á tabhairt ar na dúshláin — agus na deiseanna á dtapú — a bhaineann leis na saincheisteanna sin. Is iad na cláir ilbhliantúla tháscacha tíre agus réigiúnacha is bunús le cúnamh airgeadais foriomlán an Aontais do thríú tíortha sna blianta atá le teacht. Foilseofar an chéad tuarascáil bhliantúil ar NDICI-an Eoraip Dhomhanda an fómhar seo agus beidh forléargas inti freisin ar an gcaiteachas a bhaineann leis an imirce. Leis an Ionstraim um Chúnamh Réamhaontachais (IPA III), cistítear cláir dhéthaobhacha agus réigiúnacha maidir leis an imirce i dtíortha réamhaontachais. Le gníomhaíochtaí sna Balcáin Thiar, neartaítear bainistiú na himirce, córais tearmainn agus bainistiú na dteorainneacha. Ar na príomhthosaíochtaí tá feabhas a chur ar bhainistiú an fhillte, cláir um fhilleadh cuidithe deonach agus neamhdheonach a leathnú, agus smuigleáil imirceach a chosc agus a chomhrac. Sa Tuirc, tar éis na gconclúidí ón gComhairle Eorpach i mí an Mheithimh 2021, leanfar de thacaíocht a thabhairt do dhídeanaithe agus do phobail óstacha, mar obair leantach ar oibríochtaí na Saoráide do Dhídeanaithe sa Tuirc. Leanfar de ghníomhaíochtaí a dhéanamh i réimsí an oideachais, na sláinte, na cosanta, na mbunriachtanas agus na forbartha socheacnamaíche, go háirithe chun a áirithiú go mbeidh rochtain ag dídeanaithe ar shlite beatha níos inbhuanaithe, agus chun tacú le pobail óstacha. Tá an tAontas ina phríomhdheontóir i gcónaí sa fhreagairt idirnáisiúnta ar ghéarchéim na Siria agus tá sé tiomanta i gcónaí do thacaíocht a thabhairt do dhídeanaithe ón tSiria agus do thíortha óstacha sa réigiún. Sa Séú Comhdháil sa Bhruiséil maidir le Tacú le todhchaí na Siria agus an Réigiúin a reáchtáladh an 10 Bealtaine 2022, bhí méid na ngealltanas níos airde ná gealltanais 2021 ó dheontóirí idirnáisiúnta, agus ar an gcaoi sin coinníodh cistiú agus tacaíocht ar bun do na mórthíortha óstacha. Tá cláir ábhartha eile, amhail na Cistí Gnóthaí Baile, iad ceaptha go sainráite chun freastal ar leasanna beartais laistigh den Aontas, ach is féidir leo tacú le gníomhaíochtaí áirithe lasmuigh den Aontas, go háirithe de mheon leanúnachais leis na ngníomhaíochtaí leanúnacha (amhail an tSaoráid Comhpháirtíochta Imirce agus an Clár um Fhorbairt agus Cosaint Réigiúnach). -Tionscnaimh Fhoireann na hEorpa maidir leis an Imirce Tá an tAontas agus na Ballstáit leasmhara ag teacht le chéile chun comhordú oibríochtúil a neartú maidir leis an imirce trí thionscnaimh réigiúnacha Fhoireann na hEorpa ar bhealach an Atlantaigh/na Meánmhara Thiar, faoi cheannaireacht na Spáinne, agus ar bhealach na Meánmhara Láir, faoi stiúir na Fraince agus na hIodáile. Freagraíonn na comhpháirteanna téamacha faoin gcreat sin do na cúig cholún idirghabhála a aithnítear i bPlean Gníomhaíochta Comhpháirteach Vaileite agus atá i gcomhréir leis an gComhshocrú. Tá tionscnamh réigiúnach de chuid Fhoireann na hEorpa maidir le heasáitiú mhuintir na hAfganastáine curtha chun cinn ag an Aontas freisin. Díreoidh sé ar idirphlé beartais agus ar bhainistiú imirce, ar chosaint, ar an gcomhrac i gcoinne na gáinneála ar dhaoine agus smuigleáil na n‑imirceach, ar sholáthar seirbhísí bunúsacha, ar fhorbairt scileanna agus ar dheiseanna slí beatha a chruthú, agus é á dhíriú ar Afganastánaigh easáitithe agus ar phobail óstacha san Afganastáin agus i dtíortha comharsanachta, lena n‑áirítear san Áise Láir. 8.CONCLÚID Le bliain anuas, léiríodh cumas an Aontais gníomhú mar Aontas diongbháilteachta agus dlúthpháirtíochta chun aghaidh a thabhairt ar dheiseanna agus dúshláin shíorathraitheacha a bhaineann leis an imirce i dtreo ár mór-roinne. Mar a chuir an tUachtarán Von der Leyen in iúl go soiléir san aitheasc a thug sí ar Staid an Aontais, tá sé tábhachtach go leanfaidh an dlúthpháirtíocht sin de bheith i láthair inár ndíospóireacht imirce, agus ba cheart go mbeadh na hiarrachtaí nach bhfacthas a leithéid riamh cheana chun fáilte a chur roimh na milliúin atá ag teitheadh ón Úcráin ina spreagadh do ghníomhaíochtaí amach anseo – treoirphlean le haghaidh freagairt chomhordaithe chomhoibríoch ar leibhéal an Aontais. Beidh an bhliain atá romhainn cinntitheach ó thaobh obair reachtach maidir le himirce agus tearmann, obair a bhfuil géarghá léi chun cumas an Aontais a chomhlánú freagairt a thabhairt, le dlúthpháirtíocht, freagracht agus cothroime, ar gach dúshlán. Tá an Coimisiún ag tnúth le dul chun cinn maidir leis an treochlár a comhaontaíodh idir an Chomhairle agus an Pharlaimint chun teacht ar chomhaontú maidir le príomhchomhaid reachtacha faoi earrach 2024. Mar phríomhchéimeanna eile, iarrann an Coimisiún an méid seo a leanas: ·go ndéanfadh an Pharlaimint agus an Chomhairle an treochlár comhpháirteach a chur chun feidhme d’fhonn na tograí uile atá beartaithe a ghlacadh faoi mhí an Mhárta 2024. ·go ndéanfadh an Pharlaimint agus an Chomhairle a seasaimh a ghlacadh go pras maidir leis na tograí uile atá ar feitheamh. ·go ndéanfadh an Pharlaimint agus an Chomhairle dul chun cinn tapa sa chaibidlíocht maidir leis an bpacáiste Scileanna agus Tallainne (athmhúnlú na Treorach maidir le cónaitheoirí fadtéarmacha agus athmhúnlú na Treorach um Chead Aonair). ·go ndéanfadh na Ballstáit an Sásra Dlúthpháirtíochta Deonach a chur chun feidhme. Leanfaidh an Coimisiún de bheith ag tacú leis na hiarrachtaí sin, agus ag cur le gnéithe eile a léirítear sa tuarascáil seo, lena n‑áirítear bainistiú teorainneacha, filleadh, dlúthpháirtíocht agus aghaidh a thabhairt ar ghluaiseachtaí tánaisteacha, agus san am céanna dár gcomhpháirtíochtaí a dhoimhniú ar fud an domhain, agus imirce dhleathach a éascú d’imircigh – agus imeascadh na n‑imirceach nua san Eoraip á neartú san am céanna, óir is féidir leo na scileanna riachtanacha a thabhairt dár ngeilleagar.